Тошкент вилоятида жойлашган карантин лагеридаги одамлар ёппасига уйларига жўнатилмоқда\n10.07.20 12:46\tmsk\nКарантин лагеридаги одамлар. «Фарғона» манбаси тақдим этган фотосурат\nТошкент вилояти Ўртачирчиқ туманида барпо этилган карантин лагеридаги одамлар ёппасига уйларига жўнатилмоқда. Маҳаллий аҳоли хабарларига кўра, ҳар куни одамларга тўла автобуслар колоннаси лагерни тарк этмоқда. Бу хабарни карантин зонасидаги колл-маркази ҳам тасдиқлади.\nОдамларнинг ёппасига олиб кетилаётгани сабаби номаълум. Айрим таҳминларга кўра, лагерни ўзбек-қозоқ чегарасида тўпланиб қолган одамларни жойлаштириш учун тайёрлашмоқда. Бошқа таҳминга кўра, карантинда бўлиш муддатини ўтаган одамлар олиб чиқилмоқда, зеро энди бу муддат 14 кундан 10 кунгача қисқартирилган.\nБиринчи таҳминнинг ҳақиқатга яқинроқ эканини Ўзбекистон Ташқи ишлар вазирлигининг «Жибек Жоли» — «Ғишт Кўприк» чегара назорат пунктлари ишга тушгани ва мамлакатга 3746 нафар ўзбекистонлик қайтиб келгани тўғрисидаги хабари тасдиқлайди. Уларнинг барчаси икки ҳафталик карантин назоратига олинади.\nБундан олдин лагердаги бир неча блок одамларининг тўполон кўтаргани маълум бўлди. Одамларнинг норозилигига бу ерда вада қилинган 14 кун ўрнига 20-30 кунлаб ушлаб туришлари сабаб бўлган. Гап шундаки, ҳар бир карантин контейнерига тўрттадан одам жойлаштирилади ва уларнинг бирортасида коронавирус топилгудек бўлса, қолганлари яна икки ҳафтага қолдирилади. «Озодлик» радиосига кўра, биргина 23-блокда 9 июль куни 35 кишида коронавирус борлиги қайд этилган. Ҳар бир блокда 500 нафар одам жойлаштирилиши ҳисобга олинса, уларнинг салкам «учдан бири» Ўртасаройда кўпроқ қолишига тўғри келади.\nБундан ташқари, айрим норозилик билдирган одамларнинг айтишича, уларни кейинги кунлари боқишмаган, болалари оч қолган. Одамлар марказий дарвозага йиғилиб, қўйиб юборишларини сўраганлар, лекин лагерь маъмурияти жавоб бермаган.\n«Фарғона» таҳририятининг ўша ердаги одамлардан олган маълумотига кўра, 15-чи ва 23-чи блок одамлари уйларига жўнатилган.\nБундан бир неча кун олдин ҳукумат ушбу лагерга эпидемиологик вазият барқарор бўлмаган мамлакатлардан келтирилган ўзбекистонликларни жойлаштиришга қарор қилганди. Қолган одамлар врачлар назоратида уйларида карантин муддатини ўтайдилар. Коронавирусни юқтириб олган одамларга нисбатан ҳам шундай чора қўлланилади.\n«Ўртасарой» карантин зонаси 55 гектар майдонда қад кўтарди. Лагерь 24 блок ва 3500 га яқин тўрт ўринли контейнерлардан иборат. Расмий маълумотларга кўра, лагерга 20 мингга яқин одамни жойлаштириш мумкин.


Давлат мукофотлари тантанали топширилди – Фарғона ҳақиқати\nДавлат мукофотлари тантанали топширилди\nПрезидентимиз фармонларига мувофиқ, эл-юртимиз бошига тушган синовли кунларда мавжуд хавф-хатарларга қарши курашиш, коронавирус пандемияси оқибатларини бартараф этишда ўз бурчига содиқ қолиб, мардлик ва жасорат намунасини кўрсатган, мамлакатимиз мустақиллигини мустаҳкамлаш, унинг иқтисодий қудратини юксалтириш борасидаги кўп йиллик самарали меҳнати, халқимиз фаровонлигини оширишга қўшган муносиб ҳиссаси, жамиятда тинчлик ва осойишталикни таъминлаш, ёш авлодни она Ватанга муҳаббат ва садоқат руҳида тарбиялаш ишларидаги ибратли фаолияти, бетакрор истеъдоди ва илмий салоҳияти билан жамоатчиликнинг иззат-ҳурматига сазовор бўлган бир гуруҳ юртдошларимиз давлат мукофотлари — фахрий унвонлар, орден ва медаллар билан тақдирланган эди. Улар қаторида вилоятимиздан ҳам турли соҳа вакиллари, фахрийлар ва ёшлар бор.\nЎзбекистон Ёшлар иттифоқи вилоят Кенгаши биносида ана шу юксак мукофотларни топшириш маросими бўлиб ўтди. Унда жамоатчилик вакиллари ҳамда оммавий ахборот воситалари ходимлари иштирок этдилар.\nТантанали тадбирни вилоят ҳокими вазифасини бажарувчи Хайрулло Бозоров кириш сўзи билан очди ва мукофотлар соҳибларини халқимиз, Президентимизнинг юксак эътирофига сазовор бўлганликлари билан самимий муборакбод этди. Маросимда юксак давлат мукофотларини тантанали топширди.\nТақдирланганлар номидан сўзга чиққанлар камтарона меҳнатларини юқори баҳолаб, давлатимизнинг юксак мукофотларига муносиб кўргани учун Президентимизга миннатдорлик билдирди.\n— Пандемия даврида давлатимиз раҳбари томонидан соғлиқни сақлаш тизимига катта эътибор қаратилди, — дейди Фарғона туманидаги “Шоҳимардонобод” ҚВП мудири Маҳбубахон Сотволдиева. — Айниқса, биз шифокорларни доимо қўллаб-қувватлагани ғайрат ва куч бағишлади. Бу касаллик жиловланишига эришилди. Бир қатор ҳамкасблар қаторида «Ўзбекистон Республикасида хизмат кўрсатган соғлиқни сақлаш ходими» фахрий унвонига лойиқ кўрилганим менга фахр бағишламоқда. Албатта, бу ишонч ва юксак масъулиятдир.\n”COVID – 19”: НИҚОБНИ ТАШЛАШГА ШОШИЛМАНГ!


Муаммо давоматда эмас... / ADOLAT ижтимоий-сиесий газетаси\nМуаммо давоматда эмас...\nМаълумки, азал-азалдан таълим-тарбия инсониятнинг энг яхши хусусиятлари, олижаноб мақсадлари, беқиёс маънавияти, илмий тафаккурини ўзида уйғунлаштирган ҳолда шаклланиб келган. Унда ҳар бир давр, жамият, тизимга хос белгилар, мамлакатлар, халқлар, миллатларнинг урф-одатлари, мероси, анъаналари ва бошқа жиҳатлар ҳам мужассамлашади.\nАйни пайтда, таълим-тарбия индивидуал ҳодиса ҳисобланиб, бу жараён ҳар бир шахс, оила, маҳалла, таълим муассасаси, ташкилот ва ҳоказоларнинг фаолияти орқали мукаммаллашиб боради. Шунинг учун ҳам бу жараён билан боғлиқ ҳолда турли фикр-мулоҳазалар айтилиб, ҳар хил мушоҳадалар билдирилиб, баҳс-мунозаралар давом этмоқда. Кейинги йилларда матбуот саҳифаларида таълим-тарбия борасида турфа мулоҳазалар ўртага ташланаётгани, "Adolat" газетаси эса бу мавзуда баҳс-мунозара бошлаб бергани сабаби ҳам ана шундадир.\nҚирқ йилдан ортиқ мактабда ўқитувчилик қилдим. Минглаб болаларга сабоқ бердим. Мактаб тизимини, таълим-тарбия билан боғлиқ жараёнларни, ўқитувчилар ва ўқувчилар муносабатларини озми-кўпми англаб етдим. Айни пайтда нафақадаман. Шу сабабли таълим-тарбия борасида кўнглимда туғилган баъзи мулоҳазаларни айтишга ҳаққим бор, деб ўйладим.\nМаълумки, мактабларнинг асосий фаолияти ўқувчиларга таълим бериш, уларнинг илмий иқтидорини шакллантириш, билимли ёшлар қилиб етиштиришдан иборат тарзда белгиланган. Шу билан бирга, уларга таълим бериш, илмий иқтидорини камол топтириш орқали тарбиясини юксалтиришга ҳам эътибор қаратилган. Бошқача айтганда, мактабларда таълим-тарбия тизими фаолиятнинг асоси қилиб олинган. Лекин собиқ шўролар даврида бу тизим тарбия-таълим шаклида ўзгартирилди. Негаки, коммунистик мафкурачиларга илмли, иқтидорли, тафаккурли ёшлардан кўра, ҳар бир топшириқни қулоқ қоқмай бажарадиган, интизомли, итоатгўй фуқаролар керак эди...\nЭндиликда тарих янгиланди. Мустақиллик мамлакатнинг, халқнинг, миллатнинг ҳаётида катта ўзгаришлар ясади. Кўп жабҳаларда янгиланишлар юзага келди. Лекин ҳамон таълим соҳасидаги эскича йўналишлардан, қолиплардан, мактабдаги қотиб қолган тарбия+таълим тизимидан қутула олмаяпмиз. Маориф соҳасида асосий эътиборни ҳамон таълимга эмас, тарбияга қаратиб ётибмиз. Фикрим асоссиз бўлмаслиги учун бир мулоҳазани келтириб ўтай. Эътибор беринг, ҳар йили туман, шаҳар, вилоят таълим бошқармалари, таълим вазирлиги ва бошқа ташкилотлар томонидан мактаблар фаолиятини текшириш учун камида 10 марта комиссия юборилади. Яъни ҳар бир мактаб йилига камида 10 марта текширувдан ўтади. Ана шу текширувларнинг асосида комиссия аъзолари нималарга эътибор беради? Биринчи навбатда, мактабнинг умумий ҳолатига, таъмирдан қандай чиққанига, синф хоналарининг ўқишга яроқли-яроқсизлигига, озодалигига, ўқувчиларнинг давомати, мактабда турли тадбирларнинг қандай ўтказилаётгани, ўқувчиларнинг мактаб дарсликлари билан қандай таъминланганлиги, уларнинг тартиб-интизоми ва бошқа ишлар назоратдан ўтказилади. Шундан кейин, имкон бўлса, ўқувчиларнинг фанлардан қандай ўзлаштираётгани борасида савол-жавоблар қилинади, синф журналлари текширилади. Бошқача айтганда, таълим масканига келадиган комиссиялар 8 марта мактабда тарбия масалаларини текширади. Бор-йўғи бир ёки икки марта (баъзан бу иш икки-уч марта бўлиши ҳам мумкин, лекин ундан ошмайди) ўқувчиларнинг фанлардан қандай ўзлаштираётганига эътибор қаратади, холос...\nКелинг, масалага чуқурроқ ёндашайлик. Хўш, бугун умумтаълим мактабларида таълим бериш замонавий талаблар даражасида амалга оширилаяптими? Академик лицей, махсус фанларга ихтисослашган мактаблардан ташқари умумтаълим мактабларини битирган ёшлар олий ўқув юртларига репетиторлар ёрдамисиз кира олаяптими? Умумтаълим мактаблари ўқувчилари орасидан халқаро олимпиада ва илм-фан беллашувлари ғолиблари чиқаяптими? Чиқаётган бўлса, улар неча фоизни ташкил этмоқда? Бундай саволларни яна кўплаб келтириш мумкин. Бироқ уларга ижобий жавоб бермоқ осон эмас.\nМактабларда таълимдан кўра тарбияга кўпроқ эътибор қаратилаётганини кўрсатувчи яна бир далилни келтириб ўтаман. Кейинги пайтларда матбуотда таълим тизими ҳақида эълон қилинаётган аксарият мақолаларда мактабларда тартибсизлик қилган ўқувчиларга танбеҳ берган ёки уларни жазолаган ўқитувчиларни ота-оналар судга бераётгани, раҳбарлар эса уларни ишдан бўшатиб, жазолаётгани ҳақида маълумотлар берилмоқда. Бир қарашда бу жараён оддий ҳолдай кўринади. Аммо масалага жиддийроқ ёндашсангиз, мактабларда тарбия-таълимдан иборат эски тизим сақланиб қолганлиги, ўқитувчилар ўқувчиларга билим беришдаги камчиликлари, хатолари учун эмас, балки тарбия борасидаги амаллари учун жазоланаётганлигини англайсиз. Ваҳоланки, бу жараён бутунлай бошқача бўлиши, ўқитувчилар ўқувчиларга яхши таълим бермаганликлари, етарли даражада ўқитмаганликлари учун жазоланиши керак. Ота-оналар, таълим муассасалари раҳбарлари ўқитувчилардан, биринчи навбатда, ўқувчиларга юксак таълим беришни талаб қилишлари зарур. Эҳтимол, бундай талаблар бўлаётгандир. Аммо шу пайтгача бирорта ўқитувчининг болаларга яхши таълим бермагани учун жазоланганини кўрганим ҳам, эшитганим ҳам йўқ.\nБугун мактаб ва унинг муаммолари ҳақида сўз борса, бу масканда энг асосийси давомат, яъни ўқувчиларнинг дарсларга тўлиқ қатнашишини таъминлаш биринчи даражали иш деб қарайдиганлар кўпайиб кетди. Давоматни таъминлаш эса тўлалигича ўрта таълим муассасалари, ўқитувчиларнинг вазифаси, деб мулоҳаза юритувчилар ва ҳукм чиқарувчилар ҳам истаганча топилади. Тўғри, мактаб учун давомат керак. Ҳар бир ўқувчи дарсга қатнашиши шарт ва бу ўқувчиларнинг ҳам, ота-оналарнинг ҳам бурчи. Аммо бу масала ўқитувчининг биринчи даражали муаммосига айланмаслиги керак. Агар ота-она боласининг ўқиши билан қизиқмаса, бола ўқишни истамаса, ўқувчи мактабга келмаса, ўқитувчи нима қилсин?! Ўқитувчининг елкасига болаларни мактабга олиб келишдек мураккаб вазифани юкламаслик керак.\nМактабларда давоматни биринчи даражали вазифа деб қарайдиганлар, асосан, унинг тарбиявий томонига эътибор қаратадилар. Жумладан, Раҳимжон Жалилов "Adolat" газетасининг шу йил 3 май сонида эълон қилинган "Ўқувчи дарсга келмаса, ота-она айбдорми ёки муаллим?" сарлавҳали мақоласида шундай ёзади: "Бирор мактабда ўқувчилар давомати 90 фоиз бўлса, қолган 10 фоиз ҳисобидаги болалар қаерда, уларнинг сони қанчани ташкил этади? Агар республика миқёсида жами 5 миллион 800 минг ўқувчи бўлса, демак, бундан 10 фоизи нақ 580 минг ўқувчи деганидир. Бундан ташқари, эрталаб дарсга келиб, учинчи, тўртинчи соатдан кейин "қуён" бўладиган ўқувчилар ҳам бор. Бир фоиз ўқувчилар ана шундай йўл тутади, деб фараз қилсак ва "прогулчилар" сонига қўшиб ҳисобласак, дарс вақтида жами 638 минг ўқувчи мактабдан ташқарида бўлиб чиқади. Демак, вояга етмаган, ҳаётда ҳали оқ-қорани яхши танимаган ярим миллион бола мактабда ҳам, уйда ҳам бўлмаса, билиб-билмай жиноят қилиши мумкин, кимларгадир алданишига имкон пайдо бўлади. Жиноятларнинг эса турларию шаклу шамойили кўп. Айниқса, бугунги глобаллашув даврида бу борада мураккабликлар ортиб бормоқда. Демак, биз мактабдаги давомат 99 фоиз бўлганда ҳам "жуда зўр" деб айтишга ҳаққимиз йўқ".\nЁхуд газетанинг шу сонида эълон қилинган халқ депутатлари Тошкент шаҳар Кенгаши депутати Тошпўлат Матибоевнинг "Ёш авлод тарбияси — халқ фаровонлиги, бахт-саодати кафолати" мақоласида бу масала янада жиддийроқ талқин қилинади: "Биз кўпинча болам мактабда, ўқишда деб хотиржам юрамиз, — деб ёзади у. — Лекин бизнинг бундай соддалигимиз, бепарволигимиздан душманлар маккорлик билан фойдаланмоқда. Жону жаҳонимиз бўлган фарзандларимиз улар қўлида қуролга айланиб қолса, бунинг учун ким айбдор? Ўзимиз эмасми? Шунинг учун мактаб, лицей ва коллежлардаги, олий ўқув юртларидаги таълим-тарбия, биринчи навбатда, давомат масаласига ниҳоятда жиддий эътибор беришимиз шарт".\nБир қарашда ҳар икки муаллиф ҳам масалани тўғри қўяётгандек кўринади. Юқорида айтилганидек, ўқувчилар мактабга келишлари шарт! Лекин ўқувчиларнинг мактабга келиши шунчаки давоматни яхшилашга хизмат қилишдан иборат бўлиб қолмаслиги, мактаб эса ўқувчиларни жиноят ёки ёмон йўллардан вақтинча асрайдиган "қамал қўрғони"га айланмаслиги керак. Эндиликда мактаблар болаларга ҳақиқий таълим, билим берадиган масканга айланиши зарур. Чунки мактабда яхши билим берилса, давомат ҳам яхшиланади, ёшларнинг ёмон йўлларга кириб кетишининг ҳам олди олинади. Негаки, таълим олган, билимли, илмий савияси юксак ёшлар ҳаётни яхши англайди, ёмон йўлларга кирмайди. Демакки, сиз-у бизнинг ҳадиксирашимизга ҳам ўрин қолмайди. Бугунги кунда ёшлар ўртасида рўй бераётган йўлдан адашишлар мактабларда давоматнинг пастлиги учун эмас, билимсизлик туфайли юзага келмоқда. Билимсизликнинг сабаби эса давомат эмас. Негаки, ўқувчилар мактабга юз фоиз қатнаб ҳам билимсиз бўлишлари мумкин.\nЭндиликда умумий ўрта таълимда мактаб тизимига қайтилгани яхши бўлди. Аммо мактабларнинг бугунги савияси, нуфузи, обрў-эътибори замонавий талаблар даражасида эмас. Очиғини айтиш керак, мактабларнинг ҳозирги фаолиятидан ўқувчилар, ота-оналар, аксарият ўқитувчилар, ҳатто давлатимиз раҳбари ҳам қаноатланаётгани йўқ. Шу сабабли умумий ўрта таълим тизимини яхшилаш борасида турли таклифлар билдирилмоқда, қатор-қатор қарор, фармон, фармойишлар имзоланмоқда. Албатта, мактаб фаолиятининг талаб даражасида эмаслигини келтириб чиқараётган сабаблар кўп. Эндиликда бу сабабларни санаб кўрсатиш эмас, уларни бартараф этиш йўлларини топишимиз керак. Шунинг учун бу борада баъзи таклифларимни билдирмоқчиман.\nАввало, таълим тизимидаги энг асосий вазифа, такрор бўлса ҳам айтай, мактаблардаги ҳозирги мавжуд тарбия-таълим шаклидан воз кечиб, таълим-тарбия шаклини яратиш керак. Яъни, таълимни биринчи ўринга олиб чиқиш ҳаётий зарурат. Ўқувчиларга қуруқ панд-насиҳат қилиш, уларни одобли, интизомли бўлишга ундайдиган таъсирсиз чақириқлардан ўзимизни тийиб, илм беришимиз, тафаккурини ўстиришимиз лозим. Ўқувчилар ҳам, ота-оналар ҳам ёшлар мактабда берилган таълим асосида билимли, етук инсон, жамиятда фаол шахс бўлиб етишишига, ЎЗ БИЛИМИ БИЛАН олий ўқув юртига кириш имкониятига эга бўлишига ишонсин. Акс ҳолда тизимда амалга оширилаётган ҳар қандай ислоҳот натижа бермайди.\nИккинчидан, мактабда таълимни, ўқитишни яхшилаш учун ўқитувчиларни жиддий саралаш ишларини амалга ошириш зарур. Негаки, таълим муассасаларида ўқитувчиликка қизиқмайдиган, бу касбни маош олиб яшаш воситасига айлантирган ёхуд мактаб фақат тарбия воситаси деб фаолият юритадиган "муаллимлар" ҳам бор. Мактаблар бундайлардан тозаланиши ва бу соҳада ўз касбининг фидойилари бўлган, ёшларга таълим беришни, уларни илм-фан сирларидан воқиф қилишни истаган ҳақиқий устозлар ишлашлари керак. Ана шундагина таълим сифати яхшиланади. Билим учун йўл очилади.\nУчинчидан, мактабларда шундай аҳвол юзага келдики, ўқитувчилар ва ўқувчиларнинг ўзаро муносабатларини, ҳақ-ҳуқуқларини адолат нуқтаи назаридан кўриб чиқиб, бу жараёнга ҳаққоний баҳо бериш заруратга айланди. Эътибор беринг, ўқитувчи дарс пайтида тартибсизлик қилган ва таълим беришига халақит қилган ўқувчини жазолай олмайди ва дарсдан чиқариб ҳам юборолмайди. Агар ўқитувчи болани жазоласа, ё мактаб маъмуриятидан "ҳайфсан" олади, ё ота-она уни судга беради. Ҳеч бўлмаганда, ўқувчилари кўз ўнгида тартибсиз ўқувчисининг ота-онаси томонидан ҳақоратланади...\nДарсдан чиқариб юборса, мактаб маъмуриятидан тортиб, туман таълим бошқармаси томонидан жазоланади. Ўқувчи таълимни яхши ўзлаштира олмаса ҳам ўқитувчи унинг чораклик ва йилликларига қониқарсиз баҳо қўя олмайди. Шундай баҳо қўйса, унга яхши таълим бермагансан, деб яна жазога тортилади. Яъни бу жараёнда таълим-тарбия беришни истаган ўқитувчи ноҳақ, таълим-тарбия олишни истамаган ўқувчи ҳақ бўлиб чиқаверади.\nХўш, бундай ҳолда ўқитувчи қандай йўл тутади? Ёмон ўқийдиган болага қониқарли баҳо қўяди, тарбиясиз болага намунавий хулқ эгаси, деб тавсиянома беради ва шундай ўқувчиларнинг мактабни тезроқ битириб кетишини истайди. Натижада жамоада ҳам, ота-оналар орасида ҳам ўша ўқитувчининг обрўсига путур етади. Энг ёмони, чаламулла, тарбиясиз ёш қўлида "етуклик аттестати" билан катта ҳаётга йўлланма олади. Таълим тизими қонун-қоидаларида кўрсатиб ўтилмаган, лекин мактаблар ҳаётида рўй бериб турган бундай камчиликларни бартараф этиш фурсати етмадимикан?!\nТўртинчи масала ўқувчиларга таълим-тарбия беришда қўлланиладиган айрим чора-тадбирлар билан боғлиқ. Тўғрисини айтиш керак, мактабда яхши ўзлаштирмайдиган ва тарбияси оғир болалар ҳамиша бўлган. Уларнинг таълим-тарбиясини ижобий томонга ўзгартириш учун таълим тизимида турли чоралар қўлланилган. Қўшимча дарслар ўтилган, қолоқ ўқувчилар илғор ўқувчиларга бириктириб қўйилган, ота-оналар билан суҳбатлар ўтказилган ва қолоқ ўқувчилар бир синфда икки ёки ундан кўп йил ўқиши жорий қилинган. Ҳозир ҳам мактабда бу чора-тарбирларнинг аксарияти қўлланилмоқда. Фақат қолоқ ўқувчиларнинг бир синфда икки ёки ундан кўп йил ўқиши билан боғлиқ тартиб олиб ташланган. Назаримизда, ана шу тартибни мактаб таълим тизимига яна қайтадан жорий қилиш керак. Айни пайтда уни жорий қилиш тартибига ўзгартиришлар киритиш зарур. Яъни, аввал ўқувчи синфда қолдирилиб, кейинги йил такроран таълим олганда, унга яна давлат маблағи сарфланарди. Энди эса ўқувчилар бир синфда икки йил ўқийдиган бўлса, бунинг учун ота-онадан маблағ ундирилиши лозим. Ана шунда ўқувчида ҳам, ота-онада ҳам мактаб таълимига нисбатан масъулият кучаяди. Энг муҳими, жамоатчиликда устозларга нисбатан ҳурмат уйғонади. Билим қадрланадиган бўлади.\nБугунги кунда мактабларда таълим тизимини яхшилашга алоқадор яна бир масала бор. Бу синфларда ўқитилаётган ўқувчилар сони билан боғлиқ. Эътибор беринг, республикамиздаги аксарият мактабларнинг бир синфида 30-35 нафардан бола таълим олмоқда. Аввало, бир синфда шунча ўқувчининг тартиб-интизомини таъминлашнинг ўзи қийин. Қолаверса, педагогик жиҳатдан юксак маҳоратга эга, энг билимдон, энг зукко ўқитувчи ҳам шунча болага мукаммал билим бера олмайди. Чунки 35 нафар боланинг билим олиш даражаси турлича бўлади. Айтайлик, улардан 10 нафари ниҳоятда яхши ўқийди, билимга чанқоқ. 15 нафари билим олишда ўртамиёна даражага эга бўлса, яна 15 нафари бутунлай қолоқ ёки ўша фанни ўрганишни истамайди. Бундай ҳолатда ўқитувчи мавжуд талаблардан келиб чиқиб, эътиборни таълимни ўзлаштиролмаётганларга қаратишга мажбур бўлади. Негаки, таълим тизими назоратчилари ўқитувчидан, биринчи навбатда, ўқувчиларнинг ҳаммаси фанларни тўла ўзлаштиришини талаб қилади. Натижада ўқитувчи асосий эътиборини қолоқларга қаратиб, қобилиятли ўқувчиларнинг билимларини янада кучайтиришга, ўртамиёна ўқийдиганларнинг илмини оширишга имкони қолмайди.\nВаҳоланки, илм-фаннинг тараққиёти иқтидорли ёшларнинг яхши таълим олиши орқали юзага келади. Шунинг учун ҳам давлатимиз раҳбари ташаббуси билан мамлакатимизда ихтисослаштирилган мактаб-интернатлар, махсус фанлар ўқитиладиган мактаблар, академик лицейлар, илмий марказлар, Президент мактаблари ташкил этилмоқда. Уларга иқтидорли болалар танлаб олиниши, фанлар чуқур ўргатилиши, ихтисослаштирилиши, ҳар бир синфда ўқувчилар сони 15-20 нафардан ошмаслиги белгиланган. Буларнинг барчаси яхши, диққатга сазовор ишлар. Аммо Президентимиз саъй-ҳаракати билан ташкил этилаётган бундай мактаблар республикамиздаги барча иқтидорли болаларни бағрига қамраб олиш имконига эга бўладими? Шундай экан юқоридаги каби мактаблар, илм даргоҳларини кўпайтириш керак. Бугунги таълим талаблари ҳам шуни тақозо қилади.\nУмуман, мактаб тизими билан боғлиқ муаммолар кўп. Уларнинг ҳаммасини бирма-бир келтириб ўтишга фурсат ҳам, имкон ҳам етишмайди. Лекин бир жараён кўнгилга таскин беради. Кейинги йилларда давлатимиз раҳбари томонидан таълим тизимидаги муаммоларни ҳал этиш учун кўплаб қарорлар, фармонлар қабул қилинди. Бу ҳужжатларда "таълим сифатини таъминлаш, ўқитувчиларнинг билим даражаси ва педагогик маҳоратини ошириш масалалари", "умумий ўрта ва мактабдан ташқари таълимни сифат жиҳатдан янги даражага кўтариш, ҳар томонлама камол топган авлодни тарбиялаш, ўқувчиларнинг маънавий-ахлоқий ва интеллектуал ривожланишини таъминлаш" халқ таълими тизимини ислоҳ қилишнинг асосий йўналишлари қилиб белгиланди. Демак муаммоларнинг бир қисмини ҳал этиш учун қарор ва фармонлар бор. Навбатдаги асосий масала ана шу қарор ва фармонларнинг қачон ва қай тарзда амалга оширилишида қолди.\nўқитувчи, Тошкент шаҳри\nИнсон манфаатлари ҳамма нарсадан устун...\nЧирчиқ шаҳрида истиқомат қилаётган Дилафруз Муҳамедова “Бировнинг ҳожатини чиқарай” деб, алданиб қолади....\nСайхун соҳилларида яшнаётган диёр...\nСирдарё вилояти қадимий Сайҳун дарёсининг қирғоқларида, Мирзачўл бағрида ястаниб ётибди. ...


Сирдарёда уч киши официантни аёвсиз дўппослаб, тишларини синдирди\n15:41 11.11.2020 (Янгиланган 15:58 11.11.2020)\nУч фуқаро ўч олиш мақсадида бошқа бир фуқарони шафқатсизларча дўппослади. Натижада жабрланувчининг бармоғи синди ва иккита тиши синиб тушди.\nТОШКЕНТ, 11 ноя — Sputnik. Сирдарё вилояти Янгиер шаҳрида фуқарони ўласи қилиб калтаклаган уч киши қўлга олинди. Бу ҳақда ИИВ ҳузуридаги Тергов департаменти хабар қилмоқда.\nҲодиса 10 ноябрь куни содир бўлган. 25 ёшли С.Т., 26 ёшли Ш.М. ва 19 ёшли Б.Р.лар “Шодлик” МФЙ ҳудудида жойлашган “GRILL BAR” кафесига келишган. У ерда кафе официанти 23 ёшли Ж.Х.ни ўрталарида ўзаро олдиндан бўлиб ўтган келишмовчилик сабаб шафқатсизларча дўппослаб, тан жароҳати етказишган. Улар ҳатто ёғоч жисмдан фойдаланишган. Улар фуқарони калтаклаб, ҳодиса жойидан яширинган.\nВ Сырдарьинской области парни жестко избили официанта в кафе - фото\nНатижада фуқаро Ж.Х. ўнг қўл кичик бармоғи ёпиқ синиши, юқори чап томон иккита тишларининг синиб тушиши, танасининг кўплаб шилинган жароҳатлари билан касалхонага мурожаат қилган.\nҲолат юзасидан Ўзбекистон Жиноят кодексининг 277-моддаси 3-қисми “г” банди билан жиноят иши қўзғатилган. С.Т., Ш.М. ва Б.Р.лар ушланган.


июл 18, 2018 16:21 Asia/Tashkent\nСайёҳат қилишни хуш кўрувчи муҳтарам мухлислар, сиз билан Эроннинг нефтдан бой ва қора олтин юрти номини олган Хузистон минтақасига сафар қилишни бошлаган эдик. Саноат шаҳри бўлган Аҳвоз Хузистон вилоятининг марказидир. Аҳвоз шаҳри борасида айрим маълумотларни сизнинг эътиборингизга ҳавола қилдик.\nЭслатиб ўтамиз, Исломдан кейин “Ҳурмузди Ардашер” шаҳрининг номи “Сувқулаҳвоз” номига айлантирилади. Аҳвоз шаҳри умавийлар ва аббосийлар даврида ҳам обод ва ривожланган бўлиб, найшакар зироатининг маркази ҳам бўлган. Бироқ ҳижрий-қамарий учинчи асрда Аҳвоз харобазорга айланади. Албатта, уни ободонлаштириш учун кўплаб ҳаракатлар амалга оширилади. Аммо ҳижрий-қамарий 9 асрнинг ўрталарида ушбу шаҳар дарёси устида қурилган йирик тўғон бузилганидан кейин шаҳар вайронагарчилик билан юзмаюз бўлади.Ҳижрий-қамарий 1306 йилда Суэц канали қазилгани ва еропаликларнинг Эрон ғарбига мустамлакачилик сиёсатлари аосида эътибор қаратишганларидан кейин Аҳвоз шаҳрида яна ўзгаришлар юзага келади. Носириддиншоҳ ҳам ушбу имкониятлардан Корун дарёсида тижорат қаиқларини кўпайтириш йўли билан фойдаланишга ҳаракат қилади. Эроннинг ўша вақтдаги шоҳи Носириддиншоҳ Хузистон ҳокими билан Аҳвознинг қадимий қисмида Носирий номланган бандаргоҳни бунёд этади. Шундан кейин Аҳвознинг номи Носирияга айланади. Ҳижрий-шамсий 1314 йилда эса вазирлар қарори билан ушбу шаҳарга яна Аҳвоз номи берилади.\nХузистон минтақасида кўплаб уламо, донишмандлар ва шоирлар етишиб чиққан. Абунавос Ҳасан бин Ҳоний Хузистоний, Абдуллоҳ бин Маймун Аҳвозий, Навбахт Аҳвозий, Ибн Сакит, Даъбал Хазоий шулар жумласидандир.\nАҳвоз шаҳрининг сайёҳлик жозибаларидан бири мазкур шаҳарнинг кўприкларидир. Ҳозирги вақтда Корун дарёси устида 8та кўприк қурилганки, шаҳарнинг ғарбий ва шарқий қисмларини бир-бири билан боғлайди. Биринчи қурилган кўприк “Сиёҳ” номи билан аталади ва унинг устида поездларнинг ҳаракатлари учун темир йўли қурилган.\nКорун дарёси устида қурилган бошқа кўприклардан бири “Сафед” кўприки бўлиб, Эронниг биринчи муаллақ кўприкларидан ҳисобланади. “Пулад” кўприги дунёда пуладдан қурилган йирик кўприкларнинг тўртинчисидир.\nКабелли бўлган Корун дарёсининг бошқа кўприги Ўрта Шарқнинг энг йирик кабелли кўприги саналади.\nЗамонавий услубда ва хос тарзда қурилган ушбу кўприк Аҳвоз шаҳрига ўзгача чирой ва шукуҳ бахш этган. Мазкур шаҳарда кўплаб тарихий бино ва уйлар ҳам мавжудки, Эрон Миллий мероси рўйхатига киритилган. “Сарои Ажам” ушбу биноларнинг бири бўлиб, шамсий 1382 йилда мамлакатнинг миллий ёдгорликларидан бири сифатида қайд этилган. Ўтган замонларда мазкур бино шайх Хазъалнинг карвонсаройларидан бири бўлган ва кейинчалик бозорга айлантирилиб, ҳозирги вақтда эса анбор сифатида фойдаланилмоқда.\n“Сарои Ажам” бир қаватли бинодан иборат бўлиб, хитой ғиштлари билан қурилган ва сутунлари эса тош билан терилган. Унда бир неча хона мавжуд бўлиб, ерларида ҳам текис тошлар ётқизилган. Хоналарининг эшик ва дирезалари ёғочдан ясалган ушбу бинонинг меъморчилиги ўзига хосдир.\nОлдин ҳам таъкидлаб ўтганимиздек, Али бин Маҳзиёрнинг мақбараси Аҳвоз шаҳрида қурилган ва зиёратгоҳ бўлган жойлардан бири ҳисобланади. Али бин Маҳзиёр Аҳвозий ҳижрий-қамарий 125 йилда туғилган. У ислом олами ва шиа аҳлининг етук фақиҳ ва муҳаддисларидан бири ҳисобланади. Ҳижрий-қамарий 254 йилгача яшаган бу донишманд қатор диний китоблар ёзган ва Хузистон минтақасида Пайғамбар (с)нинг Аҳли Байтлари тутган йўлдан бориб, бошқаларни ҳам ушбу йўлга ҳидоят қилган. Али бин Маҳзиёр Аҳвозий нафақат фиқҳий, илмий ва маънавий даражаларга эришган, балки шиа аҳли учун сиёсий ва иқтисодий заминаларда етук назариётчи сифатида танилган. Бу соҳаларда у китоблар ёзган.\nИслом оламининг машҳур фақиҳларидан бири Шайх Тўсий (р) “Ражол” номли китобида шундай ёзган эди: “Али бин Маҳзиёр Имом Жавод (а) ва Имом Ҳодий (а)нинг саҳобаларидан ҳамда жалилулқадр донишмандлардан бири бўлиб, кўплаб ривоятларни билувчидир. Али бин Маҳзиёр фиқҳ илми ва диний аҳкомни ўрганган ҳамда Имом Ризо (а) ва Имом Жавод (а) тўғрисида кўплаб ривоятларни нақл этган. У Имом Жавод (а) хос саҳобаси ва ул ҳазрат томонидан ваколатга эга эди. Шу тартибда ул ҳазрат олдида хос мақомга эга эди ва Имом Ҳодий(а)нинг ҳам саҳобаларидан бири ҳисобланарди ва айрим минтақаларда ул ҳазратнинг вакили тайинланган эди.”


Замонавий тамаддун ҳақида янги китоб\n“Ўзбекистон” нашриёт-матбаа ижодий уйида сиёсий фанлар доктори, профессор Нарзулла Жўраевнинг “Тамаддунга даъват” номли монографияси нашр этилди.\nГеоргий Бримни эслаб...\nЎзбек Миллий академик драма театрида Ўзбекистонда хизмат кўрсатган санъат арбоби, Ўзбекистон халқ рассоми Георгий Брим хотирасига бағишланган тадбир бўлиб ўтди.\nКЎҲНА ОЛАМ МЕҲВАРИ...\nОдамийлик мазмуни... Бу сўз — кўҳна олам меҳвари. Яхшиям бор: бўлмаса-чи?! Балки дунё устуни шудир, а?! Оқибат!\nКитобхон аскар – билимдон аскар\nТошкент вилояти Ангрен шаҳрида Ўзбекистон Республикаси Қуролли Кучлари ташкил этилганининг 27 йиллиги ҳамда Ватан ҳимоячилари куни муносабати билан маънавий-маърифий тадбир ўтказилди.\nТеатр саҳнасида “Қор маликаси”\nПойтахтимиздаги Алишер Навоий номидаги Ўзбекистон давлат академик катта театри ижодкорлари қишки таътил кунларида болажонларни машҳур эртакчи Ханс Кристиан Андерсеннинг “Қор маликаси” мусиқали эртаги билан хушнуд этмоқда.\nЎзА КУТУБХОНАСИ. Оғир кунларида қўлтиғимизга кириб суяган дўстимиз бахтиёр кунларида бизни унутиб юборса...\nИЛҲОМ НАШИДАСИ: Декабрь


Айни кунда вилоятнинг чекка ҳудудларидан бири ҳисобланган Янги Бўстонобод маҳалласидаги 620 хонадонда 3 минг 500 нафар аҳоли истиқомат қилмоқда. Кейинги йилларда маҳаллада оилавий тадбиркорлик, томорқадан унумли фойдаланиш борасида кенг кўламли ишлар амалга оширилди.\nВилоят ҳокими турли муаммолардан азият чекаётган, тадбиркорлик фаолиятини бошлаш истагида бўлган ва бошқа масалалар бўйича мурожаат қилган фуқаролар билан бевосита суҳбатлашди, мавжуд муаммоларни имкон қадар шу ернинг ўзида ҳал этди.\nКун бўйи давом этган қабулда вилоят ҳокими юзлаб фуқаролар билан мулоқот қилди.\n– Уч нафар фарзандимиз бор, турмуш ўртоғим мавсумий ишлар билан шуғулланади, – дейди Қурама кўчасида яшовчи Наргиза Хаминова. – Фарзандларимиз ёш, қизим Ойдиной эса 1-гуруҳ ногирони. Шу боис, ҳаминқадар ҳаёт кечирамиз. Вилоят ҳокими яшаш шароитимиз билан танишиб, оиламизга газ плитаси ва холодильник совға қилди. Очиғи, буни кутмаган эдим, бундай эътибордан бошимиз кўкка етди.\nШу куни вилоят ҳокими турмуш шароити оғир бўлган бир қанча оилаларнинг уй-жойларини таъмирлаб бериш бўйича мутасадди ташкилотларга топшириқлар берди. Яқин кунлар ичида уларнинг уй-жойлари таъмирлаб бериладиган бўлди.\nВилоят ҳокими томонидан кам таъминланган, оғир шароитда яшаётган ўнга яқин оилага моддий ёрдам сифатида кир ювиш машинаси, духовка, газ баллони ҳамда турли миқдорда пул маблағлари берилди.\n– Маҳалламиз катта бўлсада, бирорта мактабгача таълим муассасаси йўқ, – дейди фуқаро Шаҳноза Исмоилова. – Шу боис, вилоят ҳокимига ўз хонадонимда уй боғча ташкил этиш бўйича таклиф билдирдим ҳамда тижорат банкидан 30 миллион сўм кредит олишга кўмаклашишини сўрадим. Ҳоким таклифимни маъқуллаб, зарур барча ёрдам кўрсатилиши айтиб, кредит олиш бўйича банк раҳбарларига тегишли топшириқлар берди. Насиб этса, яқин кунлар ичида хонадонимизда уй-боғчани ишга туширамиз.\nБоғаро кўчасида яшовчи Осиёхон Олимжонова тумандаги 21-умумтаълим мактабининг 2-синф ўқувчиси. Ёзги таътил давомида қатор китоблар ўқигани, мутолаа қилган китобларини гапириб берганлиги учун иқтидорли бу қизга вилоят ҳокими ноутбук совға қилди.\nУмуман, шу куни вилоят ҳокими фуқароларнинг 300 дан ортиқ мурожаатларининг аксариятини шу жойнинг ўзида ижобий ҳал этди, 18 та масалани ҳал этиш бўйича мутасадди идоралар раҳбарларига топшириқлар берди.


Самарқанд вилояти Нарпай туманида содир бўлган йўл-транспорт ҳодисасида икки нафар шахс ҳодиса жойида ҳалок бўлган. Уч нафар шахс оғир тан жароҳатлари олиб шифохонага ётқизилган. Бу ҳақда вилоят ИИБ ЙҲХБ ахборот хизмати хабар бермоқда.\n2021 йил 29 март куни тунги соат 1:30 лар атрофида М37 Самарқанд-Бухоро-Ашхобод халқаро автомобиль йўлининг Нарпай тумани «Чорбой» МФЙ дан ўтувчи 96 километрида аянчли йўл-транспорт ҳодисаси рўй берган.\nМазкур йўлда Самарқанд-Бухоро йўналиши бўйлаб ҳаракатланиб кетаётган «Кобальт» автомашинаси бироз олдинда кетаётган «Камаз» юк машинасига бориб урилган. Оқибатда «Кобальт» автомашинасида бўлган беш нафар йўловчидан икки нафари, ҳайдовчи ва яна бир шахс ҳодиса жойида вафот этган. «Кобальт»нинг яна уч нафар йўловчиси жиддий тан жароҳатлари билан шифохонага ётқизилган.\nМаълум қилинишича, мазкур ҳодиса юзасидан жиноят кодексининг тегишли моддалари билан жиноят иши қўзғатилиб, суриштирув олиб борилмоқда. Бундан ташқари ҳодиса рўй берган маҳаллада вилоят ИИБ ЙҲХБ масъуллари иштирокида муҳокама ўтказилган ва аҳолига йўл-транспорт ҳодисаларининг оғир оқибатларидан огоҳлантирилган.


"Ўзбекистон ҳаво йўллари" Боинг самолёти учун Fullflight-симулятор харид қилмоқда\n19:08 / 22.02.2016\n"Ўзбекистон ҳаво йўллари" миллий авиакомпанияси жорий йилда Боинг 757 ва 767 самолётлари учувчилари учун трёнажер – Fullflight-симулятор харид қилишни режалаштирмоқда, деб маълум қилди авиакомпаниядаги манба Sputnik нашрига.\nЯнги тренажёр икки турдаги самолётлар учун универсал бўлади, чунки бу самолётлар орасида ўлчамларидан ташқари, бошқа сезиларли фарқлар мавжуд эмас. Авиакомпания раҳбарияти фикрича, бу экипажларни ўқитишда оптимал ва фойдали йўл ҳисобланади. Симулятор самолётларнинг биридан иккинчисига енгил ўзгартирилиши кўзда тутилган.\nАввалроқ авиакомпанияда маълум қилинганидек, харид қилинаётган симулятор аввал фойдаланишда бўлган, чунки ҳозирда Боинглар учун бундай симуляторлар ишлаб чиқарилмайди. Ўз навбатида Канаданинг CAE компанияси авиакомпания буюртмасига кўра бу симуляторни халқаро стандатларга мос модернизация қилади.\nМанба фикрича, бу тренажёр авиакомпаниянинг учувчиларни тайёрлаш ва уларнинг малакасини оширишдаги имкониятларини яна оширади. Шу билан бирга компания томонидан амалга ошириладиган парвозларнинг хавфсизлиги ошади. Fullflight-симуляторлар ҳақиқий парвознинг тўлиқ тасвирини яратишга қодир, бу учувчиларнинг турли фавқулодда вазиятларга жавоб бериш малакаларини сайқаллашга имкон беради.\nАйни вақтда миллий авиакомпания мунтазам асосда дунёнинг 40 дан кўпроқ шаҳарига рейслар амалга оширади. Компаниянинг 25 та давлатда ваколатхоналари мавжуд.


Мадрид марказидаги Толедо кўчасида кучли портлаш юз берди, деб хабар берди «diareo.es» нашри.\nГазетанинг ёзишича, воқеа маҳаллий вақт билан соат 15:00 да содир бўлган. Портлаш натижасида бинонинг юқори қаватлари вайрон бўлган. Воқеа содир бўлган бино қариялар уйи бўлгани айтилмоқда.\nКамида олти киши жароҳат олган. Ижтимоий тармоқларда эълон қилинган кадрларга қараганда, бинонинг бир қисми кучли талофат кўрган.\nФавқулодда вазиятлар вазирлиги вазият сабаблари тўғрисида ҳали аниқ маълумот бермаган. Дастлабки тахминларга кўра, портлаш газ сизиб чиқиши натижасида юз берган, деб ёзади «Mundo» нашри. Воқеа жойида Фавқулодда вазиятлар вазирлиги ходимлари иш болиб бормоқда.\nпортлаш Испания Мадрид


ЎзА - Миллий хавфсизлик хизмати фаолиятини ислоҳ қилишга киришилгани ҳамда соҳага оид қонун ишлаб чиқиш ташаббуси ислоҳотларда мутлақо янги саҳифа очди\n01.02.2018 12:29 Чоп этиш версияси\n– Миллий хавфсизлик хизмати, прокуратура соҳаларидаги ўзгаришлар жамиятда адолат тамойилини янада кучайтиришга қаратилган, – дейди юридик фанлари доктори, Ўзбекистон Республикаси фан арбоби Ҳалим Бобоев. – Президентимиз Шавкат Мирзиёевнинг ҳар бир соҳага ана шу нуқтаи назардан чуқур кириб бораётгани катта жасорат. Уни бу йўлда бутун халқимиз қўллаб-қувватлаши керак.\nАйнан шу йўналишда чалкашликлар юзага келгани, битта идоранинг, масалан миллий хавфсизлик хизматининг ваколатлари кучайиб кетгани соҳада айрим нохуш ҳолатлар пайдо бўлишига олиб келгани, тизимда коррупция ҳолатлари учрагани сир эмас.\nБу соҳада узоқ вақт очиқ ислоҳот олиб борилмагани унинг халқ учун мавҳумлашиб боришига, мазкур идоранинг халқдан бутунлай узилиб қолишига шароит яратди.\nПрезидентимиз барча соҳаларда янгича ёндашув асосида ислоҳот ўтказаётгани, яъни жамоатчилик назорати институтларини кучайтириш, ҳар бир идора фаолиятини халқ манфаатига бўйсундиришга қаратилган саъй-ҳаракатлари бутун халқнинг кўнглидан чиқмоқда.\nДавлатимиз раҳбари суд ва ҳуқуқни муҳофаза қилувчи идоралар ишига фақат ва фақат халқимизнинг ўзи баҳо беради, деб айтганининг ўзидаёқ соҳани халқпарвар тизимга айлантириш мақсади мужассам. Шундай эмасми?\nШу нуқтаи назардан Миллий хавфсизлик хизмати фаолиятини ҳам ислоҳ қилишга киришилгани, соҳага оид қонун ишлаб чиқилиши ислоҳотларда мутлақо янги саҳифа очди.\nПрезидентимиз раҳбарлигида бўлиб ўтган Миллий хавфсизлик хизматининг кенгайтирилган ҳайъат йиғилишида мазкур хизматнинг фаолияти холис баҳоланган ҳолда, унинг айрим бўлинмалари ва ҳудудий бошқармалари фаолияти танқид қилинган. Замон талабларидан келиб чиққан ҳолда, Миллий хавфсизлик хизматининг таркибий тузилишини қайта кўриб чиқиш кераклиги таъкидланган.\nБиз бундай холис ёндашув, ташаббусни қўллаб-қувватлаймиз. Соҳада кадрлар билан боғлиқ ўзгаришлар амалга оширилгани халқимиз кутган жуда тўғри қарор бўлди.\nНоргул Абдураимова ёзиб олди.


Банк-молия секторини янада модернизация қилиш бўйича амалга оширилган таъсирчан чоралар — Review.uz\n2019 йилда амалга оширилиши режалаштирилган устувор вазифалардан бири сифатида банк ва молия тизимида ислоҳотларни жадал давом эттириш, соҳага замонавий бозор механизмларини кенг жорий этиш вазифаси белгиланган эди. Ўтган йилда мазкур вазифаларни муваффақиятли бажариш мақсадида кенг кўламли ишлар амалга оширилди.\nХусусан, 2019 йил 5 ноябрда «Банклар ва банк фаолияти тўғрисида»ги Ўзбекистон Республикаси Қонунига ўзгартиш ва қўшимчалар киритиш ҳақидаги ЎРҚ-580-сонли Ўзбекистон Республикаси Қонуни, 2019 йил 11 ноябрда «Ўзбекистон Республикасининг Марказий банки тўғрисида»ги Ўзбекистон Республикаси Қонунига ўзгартиш ва қўшимчалар киритиш ҳақидаги ЎРҚ-582-сонли Ўзбекистон Республикаси Қонуни қабул қилинди.\nЎзбекистон Республикаси Президентининг 2019 йил 30 ноябрдаги\nПҚ-4540-сонли ““Ўзбекистон Республикаси Ташқи иқтисодий фаолият миллий банки” унитар корхонасини акциядорлик жамияти шаклида қайта ташкил этиш чора-тадбирлари тўғрисида”ги Қарори билан “Ўзбекистон Республикаси Ташқи иқтисодий фаолият миллий банки” унитар корхонаси “Ўзбекистон Республикаси Ташқи иқтисодий фаолият миллий банки” акциядорлик жамияти шаклида қайта ташкил этилди.\n2019 йилда мамлакатимизни ривожлантиришнинг энг муҳим устувор вазифалари тўғрисидаги Ўзбекистон Республикаси Президентининг Парламентга Мурожаатномасида таъкидланган банк тизимидаги энг асосий муаммоларга эътибор қаратилди. Банк тизими активи ва капиталининг асосий қисми давлатга тегишлилиги ва бу банк секторида соғлом рақобатга, хизмат кўрсатиш сифатига салбий таъсир қилаётганини ҳисобга олиб, Молия вазирлиги тузилмасида Давлат иштирокидаги тижорат банкларини ислоҳ қилишни мувофиқлаштириш бошқармаси ташкил этилди.\nЎтган 2019 йилда банк секторида янги рақобатчи банклар пайдо бўлди. Қозоғистон Халқ банкининг (Halyk Bank) шўъба банки – Tenge bank ҳамда Пойтахт банк таъсис этилди.\nБанклар ўртасида рақобатнинг сезиларли даражада кучайиши миллий валютадаги муддатли депозитлар бўйича фоиз ставкаларида ўз аксини топди. Хусусан, 2019 йил декабрь ойида жисмоний шахсларнинг муддатли депозитлари бўйича ўртача тортилган фоиз ставкаси 19,7 фоизни ташкил этган бўлса, юридик шахслар муддатли депозитлари учун ушбу кўрсаткич\n16,5 фоизгача кўтарилди. Депозитлар бўйича фоиз ставкалари жозибадорлигининг ошиши ҳамда депозит сертификатлари маблағларининг кўпайиши натижасида банк тизимидаги жами депозитлар ҳажми 2019 йил\n1 декабрь ҳолатига 91,3 трлн. сўмга етди.\n2019 йилда “Mobile-banking”, “Internet-banking” каби масофадан банк хизматларини кўрсатувчи тизимлардан фойдаланувчи жисмоний шахслар сони 1 863 113 кишига кўпайди. Бугунги кунда замонавий банк хизмат-ларининг оммалашиши мижозларга ўз ҳисобрақамларини юргазиш, тўловларни амалга ошириш ҳамда банк ҳисобрақамлари бўйича ҳисоботларни тузиш имкониятларини бермоқда. Бундан ташқари, банк мижозлари куну-тун уяли алоқа телефонлари орқали ўз маблағларини депозитларга жойлаштиришлари ёки масофадан туриб кредитлар расмийлаштиришлари мумкин.\n2019 йилда тўлов тизимида ҳам бир қатор ишлар амалга оширилди. Жумладан, муомаладаги банк пластик карталари сони 2,86 млн.га етди, ўрнатилган терминаллар сони 147 448 тага, ўрнатилган банкомат ва инфокиосклар сони 2344 тага ошди. Натижада, мазкур йилда тўлов терминаллари орқали тушган тушумлар 71 трлн. сўмни ташкил этди.\n2019 йил 31 октябрдан банклар ўз мижозларига тезкор хизмат кўрсатиш мақсадида банк хизматлари офисларини ташкил қилиш ҳуқуқига эга бўлди. Банк хизматлари офисларида депозит ҳисобварақлар очиш, омонатлар қабул қилиш, тўловларни ва халқаро пул ўтказмаларини амалга ошириш, валюта айирбошлаш, истеъмол кредити ва микроқарз бериш каби базавий банк хизматлари кўрсатила бошланди.\nШунингдек, ўтган йилда банк соҳасидаги кадрларни тайёрлаш ва қайта тайёрлашнинг замонавий усулларини жорий этиш асосида тижорат банклари ходимларининг билими ва малакасини оширишга катта эътибор қаратилди. Хусусан, кадрлар тайёрлашга нисбатан халқаро стандартларга ва илғор хорижий тажрибага асосланган тизимли ёндашувга ўтилди. Шу билан бирга, тижорат банкларининг бошқарув, ўрта ва қуйи бўғин ходимлари меҳнатига уларнинг малакаси, билими ва аниқ иш натижаларидан (KPI) келиб чиққан ҳолда ҳақ тўлашнинг бонусли тизими жорий этила бошланди.\nТаъкидлаш жоизки, 2019 йил 25 ноябрда банкларнинг халқаро капитал бозорларига интеграциялашуви бўйича дастлабки қадам ташланди. Ўзбекистон саноат қурилиш банки 300 млн. АҚШ доллари миқдоридаги\n5 йиллик халқаро облигацияларини Лондон биржасида 5,75 фоиз купон ставкасида жойлаштирди. Бир йил ичида Ўзбекистон Республикаси томонидан 1,3 млрд. АҚШ долларига тенг облигацияларнинг халқаро капитал бозорига чиқарилиши юртимиздаги бошқа тижорат банклари ва корхоналари учун ҳам янги имкониятлар эшигини очиб берди.\n2019 йил август ойининг сўнгги ўн кунлиги бошида жисмоний шахсларга нақд чет эл валютасини сотиш операцияларининг йўлга қўйилиши аҳолининг банк тизимига бўлган ишончини янада оширди. Натижада, ўтган йилда тижорат банкларининг валюта айирбошлаш шаҳобчалари орқали жисмоний шахслардан сотиб олинган валюта маблағлари миқдори 2018 йилдаги кўрсаткичга нисбатан 41 фоизга ўсиб, 3,8 млрд. АҚШ долларини ташкил этди.\n2019 йил 1 декабрь ҳолатига банк тизими жами активлари миқдори ўтган йилнинг мос даврига нисбатан 94 трлн. сўмга ошди.\nКеча, 09:31 882


Самарқанд вилояти Паст Дарғом туманидаги пахтачилик ва ғаллачиликка ихтисослашган «Тараққиёт» фермер хўжалиги 1995 йилдан буён фаолият кўрсатиб келаётганди. Фермерлик шу йил январь ойида юз берган оптималлаштиришдан сўнг 150 гектардан зиёд майдонда ғалла ва пахта етиштирган.\nБироқ, фермернинг Kun.uz таҳририятига ёзган аризасига кўра, туман ҳокимининг 2019 йил 17 июндаги №2433-сонли қарори билан фаолият кўрсатиб турган фермернинг ерлари унинг розилигисиз олиб қўйилиб, «Камалак инвест» кластерига қўшиб юборилган. Бу ҳақда фермер хўжалиги раиси Даврон Ғайимов ҳикоя қилди.\n— Икки гектар ерда пахтани бегона ўт босганини баҳона қилиб, туман ҳокими ерни мендан тортиб олиб, «Камалак инвест» кластерига ўтказиб берди. Мен ҳар гектаридан 90 центнердан етиштирилган ғалла ҳосилимни ҳам йиғишга улгурмадим. Тўғри, қилган харажатларимни қоплаб беришди. Бироқ ғалладан кўриладиган даромаддан айрилдим, ишчиларимга маош ва ғалла бера олмай қолдим.\nБу ишда ҳайратланарли томони шундаки, туман ҳокими Шунқор Худойбердиевнинг қарори Ҳукуматнинг 2013 йил 31 январдаги №22-сонли қарори билан тасдиқланган «Фермер хўжалигининг ер майдонини мақбуллаштириш ва уни тугатиш тартиби тўғрисида»ги низом талабларига зид равишда қабул қилинган. Ҳукумат қарорига кўра, фаолият кўрсатиб турган фермер хўжалиги фақатгина иқтисодий суд қарори билангина тугатилиши мумкин.\nЮқорида таъкидлаб ўтилганидек, фермер ўзи эккан ғалла ҳосилини йиғиштириб, фойда ололмаган. Фермерликдаги пахталар айни пайтда қийғос очилиб турибди. Аммо, ўроқда йўқ, машоқда йўқ, хирмонда ҳозирлар дастидан деҳқонлар далага кира олишмаяпти. Боз устига, фермер хўжалиги ишчиларига ҳам меҳнат ҳақини беролмасдан турибди.\nФермер Д.Ғайимов бу борада Паст Дарғом тумани прокурори А.Валиевга мурожаат қилганида унга «ҳоким қарори тўғри чиқарилган», деган жавоб берилган.\nШундан сўнг у юқорироқ органга мурожаат қилган. Паст Дарғом тумани ҳокимининг ўша қарорига нисбатан Самарқанд вилоят прокуратурасининг — вилоят прокурори ўринбосари С.Х.Усмонов имзоси билан протести келтирилган.\nБироқ, туман ҳокими ҳамда унинг қишлоқ хўжалиги ишлари бўйича ўринбосари Ҳусан Бўриев ҳам бу ҳужжатни назар писанд қилмаяпти.\nХўш, чорак асрдан бери ерга меҳрини бериб, ҳалол меҳнат қилиб келаётган фермер чапак чалиб қолаверадими ёки Паст Дарғом туман ҳокимлиги раҳбарлари қонунга хилоф равишда тугатилган фермер хўжалигини яна қайтадан тиклаб беришадими? Биз бу мавзуга яна қайтамиз.


ОАВ: Олмаотада “УЖГни зарарсизлантириш” бўйича амалиёт ўтказилди\nОлмаотада куч ишлатар тизим ходимлари уюшган жиноий гуруҳлиги тахмин қилинаётган гуруҳни “зарарсизлантириш” бўйича махсус операция ўтказдилар, деб ёзади “Озодлик” радиосининг Қозоғистон хизмати, маҳаллий ОАВга ҳавола қилган ҳолда.\nТинтувлар “мамлакатнинг энг йирик заводларидан бири”да ўтказилганлиги хабар қилинмоқда. Унинг эгаси, хабарда кўрсатилганидек, жиноий ҳамжамиятга раҳбарлик қилиш ва тамагирликда гумон қилинмоқда. Телеканаллардан бирининг сайтида шиша заводида олинганлиги тахмин қилинаётган махсус қўшин жангчилари туширилган суратлар эълон қилинган.\nХабар қилинишича, махсус операцияни 12 июнь куни МХҚ, ИИВ ва прокуратура ходимлари ўтказмоқдалар. Куч ишлатар тизим ходимлари ҳозирча бу ҳақда баёнот бермадилар.\nЎтган ойнинг охирида миллий хавфсизлик қўмитаси (МХҚ) уюшган жиноий ҳамжамиятнинг фаолиятига чек қўйилганлигини хабар қилган эди. Гуруҳнинг аъзоси деб тахмин қилинган ўндан ортиқ киши қўлга олинганлиги ҳақида хабар берилганди.


Россиянинг энг бой кишиси Алишер Усмонов янада бойиди - BBC Uzbek - Dunyo\nСўнгги янгиланиш 28 ноябр 2012 - 12:28 GMT\nТаҳлилчиларга кўра, Алишер Усмонов Лондон биржасида ҳиссаларини сотиш ортидан яна 1.7 миллиард долларга бойиган.\nАлишер Усмоновга тегишли мобил телефон ширкати "Мегафон" Лондон ва Москва молия биржаларида улушларини савдога қўйиб, бир куннинг ўзида 1.7 миллиард долларни қўлга киритди.\nТаҳлилчиларга кўра, бугунги савдо Лондон биржаси Россия ва Марказий Осиёлик турли ширкатлар учун ғарблик сармоядорлардан пул ундириш марказларидан бирига айланганлигини яна бир бор намойиш этган.\nАлишер Усмонов Лондон молия биржасида улушларни сотиб олиб, ёда савдога қўйиб, ўз бойликлари учун хавфсиз ер қидирувчи Россиялик олигархлар қаторига қўшилди.\nЖаноб Усмонов Россиянинг энг бой кишиси сифатида кўрилади ва ва Forbes журналига кўра, жаҳоннинг энг бойлари рўйхатида 28- ўриндадир.\nБизнес оламидан ташқари Алишер Усмонов Англия премъер лигасининг энг машҳур жамоаларидан бири бўлмиш "Арсенал"нинг 18 фоизига эга.\nЎзбекистонда туғилиб, вояга етган Алишер Усмоновнинг бойлиги кончилик, ёғочсозлик, Россиянинг энг йирик Интернет ва мобил телефон ширкатларига қисман эгалик қилишидан, дея айтилади.\n"Мегафон"нинг Лондондаги молия биржасида улушларини савдога қўйиши охирги бир неча йил мобайнида Россиялик ширкат томонидан энг йирик молия амалиётларидан бири сифатида кўрилмоқда.\nМолия бозори таҳлилчиси Алесандр Венрграновичга кўра, "Мегафон"нинг Лондон биржасидаги савдоси анчайин муваффақиятли бўлган.\nЛекин "Мегафон" ҳиссаларининг савдога қўйилиши анчайин қарама-қарши фикрларни уйғотган.\nХабарларга кўра, Goldman Sachs сармоя банки "Мегафон"да иш юритиш стандартлари юзасидан хавотирда бўлиб, ҳиссаларни бозорга олиб чиқиш жараёнида маслаҳатчи бўлишдан бош тортган.\nОхирги йилларда иқтисоди шиддат билан ўсиб келаётган қатор мамллакатлардан бўлган ширкатлар сармоя топиш мақсадида Лондон биржаларига кўз тикиб келмоқдалар.\nБунинг ортидан Лондон молия жамоаси ўзи истаган бизнес битимларига эришди, лекин ишончли молия маркази деган обрўсини бир қадар йўқотган бўлса ажаб эмас.


Ўзганда мактаб ўқувчиси 3 ёшли болани далага олиб бориб ўлдирган - uzpress\n17-январда Ўзган туманининг Қорадарё қишлоғида автоҳалокат содир бўлганлиги сабабли ҳалок бўлди дейилган 3 ёшли бола қотиллик сабабли ўлган. Бу ҳақда бугун, 17-февраль куни шахсий манбаларига таяниб Turmush нашри ёзмоқда.\nДастлабки маълумотларга кўра, 3 ёшли болакай ҳақорат қилгани учун қишлоқдоши томонидан ваҳшийларча ўлдирилган.\nЎш вилояти ички ишлар бошқармасининг матбуот хизмати ушбу маълумотни тасдиқлаб, 17-январь куни соат тахминан 14:30 да шифокорлар 3 ёшли боланинг ўлими тўғрисида Ўзган тумани ИИБга хабар беришганини маълум қилишди. Унда Қорадарё қишлоғида яшовчи 3 ёшли Ш.Ф. танасидан жароҳат олиб, Ўзган тумани касалхонасига етказилган, аммо олган жароҳатлари туфайли вафот этгани айтилган. Ушбу ҳодисада жиноят аломатлари сезилгани сабабли, шунингдек гувоҳлар вафот этган ёш болани «номаълум транспорт воситасининг ҳайдовчиси сузиб олиб, далада қолдириб кетган» деб хабар беришгани учун ушбу факт Жиноят кодексининг 297-моддаси (Йўл ҳаракати хавфсизлиги ва автотранспорт воситаларининг хавфсизлигини бузиш) билан рўйхатга олинган.\nБироқ, тергов давомида марҳумнинг Қора-Дарё қишлоғида яшовчи 15 ёшли М.А. томонидан ўлдирилган деб топилди. У 3 ёшли Ш.Ф.ни ўлдириш учун қишлоқнинг жанубий томонидаги далага олиб бориб, уни ҳеч ким кўрмаган дарахтнинг орасига олиб кириб, юзига мушти билан урганда бола ҳушсиз ҳолда ётиб қолган. Кейин у ердан тошни олиб, бошига уриб, ўсиб бораётган қамиш орасига ташлаб, воқеа жойидан қочиб кетган.\nБундан ташқари, гумон қилинувчини адвокатининг, қонуний вакилининг иштирокидаги кўрсатмаси бўйича тергов ҳаракати олиб борилиб, у қилган жиноятини воқеа жойида тўлиқ кўрсатиб берган. Жиноятнининг сабабини 3 ёшли марҳум ёш бола уни ҳақорат қилгани учун ғазабланиб, шундай йўлга боргани билан изоҳлаган. Гумонланувчи ўспирин Ўзган шаҳридаги мактабларнинг 9-синф ўқувчиси. Унинг ота-онаси бор, 3 ака-уканинг каттаси. Турмуш шароитлари ўртача.\n15-февралда судгача бўлган иш Жиноят кодексининг 130-моддаси (қотиллик) билан таснифланиб, ҳибсга олинган балоғатга етмаган бола Ўзган туман ИИБ томонидан вақтинчалик қамоқхонага киргизилган. Ҳозирда тергов давом этмоқда.\nЖиноят, Инсон ҳуқуқлариАвтоҳалокат, Қора-Дарё қишлоғи, Ўзган тумани


20:20, 27.11.2021 // 129080\nТошкент вилояти Паркент туманида жойлашган дала ҳовлилардан бирининг ертўласидан бундан 8 йил муқаддам бедарак йўқолган қизнинг жасади топилди. Бу ҳақда Тошкент шаҳри ИИББ ахборот хизмати хабар қилди.\n18 ёшга тўлмаган Н. сўнгги бор 2012 йил 25 сентябрь куни Шайхонтоҳур туманида жойлашган Эски жўва бозорида ўгай отаси, яъни онасидан 9 ёш кичик бўлган, онаси билан шаръий никоҳда бўлган С. чақиргани сабабли унинг олдига борган ва уйига қайтиб келмаган.\nН.нинг яқинлари шу вақтгача қизни излаб ИИО ва прокуратурага ариза билан мурожаат қилиб келган. Ушбу қотиллик 1984 йилда Сурхондарёда туғилган Т.С. томонидан содир этилгани аниқланган.\nМаълум бўлишича, Т.С. Н.нинг бўйин қисмидан чойшаб билан бўғиб, унинг вафот этганига ишонч ҳосил қилгач, жасадни дала ҳовлининг ертўласига кўмиб юборган.\nҲолат юзасидан қотилликни содир этган шахс Жиноят кодексининг 97-моддаси 2-қисми (жавобгарликни оғирлаштирадиган ҳолатларда қасддан одам ўлдириш) билан Тошкент вилояти суди томонидан 20 йилдан ортиқ муддатга озодликдан маҳрум этилди.\nАндижонда қўшнисининг 9 ёшли қизини ўлдирганликда айбланган, аммо вилоят суди томонидан оқланган аёл Олий судга протест киритилгач яна жазога тортилди\nКўзлари ўйилиб, юрагига пичоқ санчилган, ғалати англашилмовчилик сабаб «вақтинча тирилган». Қашқадарёда эри томонидан ўлдирилгани айтилаётган 32 ёшли аёл воқеаси ҳақида\nБухорода қўшни аёлни ўроқ билан жароҳатлаб ўлдирган шахс қўлга олинди\n12:53 Бугун // 112830\n12:23 Бугун // 98525\n23:43, 21.01.2022 // 93004\n14:16 Кеча // 83076\n22:15 Кеча // 70749


Оксана Чусовитина ўзининг рекордини янгилаб, саккизинчи бор олимпиада йўлланмасини қўлга киритди\n18:09 / 12.10.2019\nФото: Belga Image\nАйни кунларда Германиянинг Штутгарт шаҳрида спорт гимнастикаси бўйича жаҳон чемпионати ўз якунига етиб бормоқда. Ушбу дунё биринчилиги келаси йил Токио шаҳри мезбонлик қиладиган Олимпия ўйинларига тўғридан тўғри йўлланма бериши билан янада аҳамиятли, деб хабар қилмоқда Миллий олимпия қўмитаси.\nХалқаро гимнастика федерацияси ушбу мусобақа арафaсида бир қатор спортчиларга Токио Олимпиадасида қатнашиш имкониятини берувчи йўлланма тақдим этди. Аҳамиятлиси ушбу лицензиантлар қаторида Ўзбекистоннинг икки нафар вакили - Оксана Чусовитина ҳамда Расулжон Абдураҳимовнинг номларини ҳам кўриш мумкин.\n«Вакилларимиз дунё биринчилигида совриндорлар қаторидан жой ололмаган бўлсалар ҳам, ўзларининг юксак маҳорати билан халқаро мутасаддилар эътиборида бўлишди. Ўз номини тарих зарварақларига битган Оксана фаолиятида саккизинчи бор Олимпия ўйинлари йўлланмасини қўлга киритди.\nРегламентга кўра, ҳамюртларимиз келаси йил Токио Олимпиадасида ўзлари истаган йўналишда иштирок этишлари мумкин.\nШу тариқа, Токио Олимпиадасига лицензия олган спортчиларимиз сони 10 нафарга етди», дейилади МОҚ хабарида.\n20:00 / 18.04.2022\nЎзбекистонлик гимнастикачилар Тошкентда ўтказилган жаҳон кубогида умумжамоа ҳисобида биринчи бўлишди


3 август куни Москва шаҳрида полициянинг ОМОН – тартибсизликларга қарши курашувчи махсус бўлинмаси 800 дан ортиқ киши, жумладан, 1 мухолифат фаолини ҳибсга олди. Бундан олдин ҳокимият идоралари рухсат этилмаган митингни тўхтатиш учун “барча зарур чоралар”ни кўришини айтиб, огоҳлантирган эди.\nБир ҳафта олдин бўлиб ўтган шунга ўхшаш норозилик намойиши олдидан Россия пойтахтига полициянинг юзлаб ОМОН аскарлари жойлаштирилган эди. Намойиш иштирокчилари Москва шаҳар думасига эркин сайлов ўтказилишини талаб қилиб чиққан эди.\nИнсон ҳуқуқига риоя этилишини кузатиб борувчи OVD-Info нашри 828 киши қўлга олинганини хабар қилди.\nРоссия мухолифатининг машҳур фаоли Любовь Соболни, иш жойидан чиқиши билан, полиция олиб кетди. Очлик эълон қилган Соболь ушбу норозилик тўлқинининг асосий ташкилотчисидир. У намойиш бўлаётган жойга таксида кетаётганда, ҳибсга олинди.


ТАҲЛИЛИЙ 21.08.2019 14:53\t612\n21 аср болалари. Улар ота-онасининг ёшлик давридан кўра бутунлай бошқа бир дунёда ўсиб улғаймоқда. Биз, ёшлар болалигимизни “Оқ теракми кўк терак” “Беш тош”, “Чиллак”, “Улоқ” “Арқон тортиш” каби қизиқарли жисмоний ҳаракат талаб қиладиган ўйинлар билан ёдга оламиз. Ўйинлардан чексиз завқ олганмиз. Бугунги ёшларчи? Интернетнинг “кучидан” ҳатто уйи олдида қурилган стадионга бориб тўп тепишга ҳам эринади. Қанчадан-қанча маҳаллий стадионлар ҳувиллаб ётганига кўпчилигингиз гувоҳ бўлганмиз. Бизнинг болалигимиз бахтлироқ ўтгандек менинг назаримда. Мутахассислар ҳам буни бот-бот исботламоқда. Ўсмирлар ўлими айнан ижтимоий тармоқлардаги босим туфайли содир бўлаётгани илмий исботини топмаган бўлса-да, 2010-2019-йилларда бу кўрсаткич кескин ошган.\nУзоққа бормайлик, яқинларимиз орасида ижтимоий тармоқда ўз саҳифаси бўлмаганлар деярли йўқ. Аммо, ҳатто айрим 3-4 синф ўқувчиларнинг ҳам интернетда шахсий аккаунтларига эгалиги бизни жиддий мулоҳаза қилишга ундайди.\nИжтимоий тармоқлар ичида энг хавфлиси Инстаграмдир. Жаҳон Соғлиқни сақлаш ташкилоти 14 ёшдан 24 ёшгача бўлган 1,5 мингта ёшлар орасида ижтимоий сўровнома ўтказди. Натижада, мунтазам инстаграмга кирадиганлар орасида депрессия ва агрессив кайфият юқори эканлиги аниқланди. Бугунги кунда аксарият британиялик ёшлар инстаграмдан кўра Тwиттерни маъқул кўрмоқда.\nАниқланишича, ўсмирлар орасида инстаграмга кирувчилар доимий чарчоқ ва уйқусизлик дардидан шикоят қилган. Инстаграмнинг энг салбий таъсири худбинлик характерини уйҚотишидир. Дўстингиз ёки ҳамкасбингизнинг саҳифасини кузатиб, ундаги зўр шароитларни ўзингизники билан таққослайсиз ва ўз-ўзидан сизда, “нимага унда бори менда йўқ”, деган саволни пайдо қилади. Энг ёмони, инсоннинг ўзига бўлган ишончини сўндиради.\nИжтимоий тармоқларда хавфсизлик даражангиз юқорими?\nКичик сарлавҳадан кўз олдингизда дарҳол ижтимоий тармоққа киришдаги парол ва логинингиз келди, шундайми? Аслида буни ҳам назарда тутганмиз, аммо асосий муаммо бунда эмас. Муаммо, сиз қай даражада оилавий суратларингизни тармоқдаги дўстларингиз билан «бўлишганингиздадир». Балки шахсий расмларингиз орасида, фарзандингиз қайси мактабда ўқиши-ю, қанақа хоббилари борлиги ҳақида маълумот ёзгандирсиз. Сиз ушбу маълумотларни қўяётганингизда онгингиздан ёмон ўйлар кечмаган, аммо бир куни ушбу маълумотлар сизга ёмонликка хизмат қилганини билганингизда ўзингизни кечира олмаслигингиз табиий. Имкон қадар ижтимоий тармоқдан фойдаланаётганда манзилни белгиламанг ва вояга етмаган фарзандларингиз юзини аниқ кўрсатманг. Агар ижтимоий тармоқ сиз учун шунчаки дўстларингизни «кузатиш» воситаси бўлса, яхшиси расм қўймаганингиз маъқул.\nТаниқли блогер Нурбек Алимовга ушбу мавзу юзасидан бир неча саволлар билан мурожаат қилдик.\n— Нурбек, ижтимоий тармоқда бизнинг хавфсизлигимиз қай даражада ҳимояланган?\n— Саволингизга қўрқмасдан, йўқ, дея жавоб бераман. Хабарингиз бор, ўтган йили facebook тармоғида ўн миллиондан зиёд фойдаланувчиларнинг шахсий маълумотлари сизиб чиқиб кетди ва Фейсбукни бу учун 5 млрд. долларга жаримага тортишди. Бундан ташқари, баъзи ёшлар, экстремистик жангари гуруҳлар сафига айнан ижтимоий тармоқлар орқали тортиляпти. Ҳозир олдингидай варақа тарқатиш йўқ, ҳеч ким кўчангизга келиб чойхонада ёки масжидда бошингизни айлантирмайди. Ҳозирги глобаллашув жараёнида айнан ижтимоий тармоқлар ана шундай шахслар учун энг қулай платформа. Ота-она фарзандини тармоқдаги фаолиятидан хабардорлиги, бола оқ ва қорани ажратадиган ёшга етгунча синчковлиги ҳар қачонгидан юқори бўлиши керак. Умуман тақиқлашнинг эса имкони йўқ ва мумкин ҳам эмас. Чунки, биринчидан тақиқланган нарса ширин кўринади, иккинчидан, бола буни сизга билдирмасликка ҳаракат қилади. Шу сабаб олтин ўрталикни топа билиш керак деб ҳисоблайман.\n— Сиз, чет эл сафарларида кўп бўласиз, хорижлик ёшлар ўзбек ўсмирларидек ижтимоий тармоқ қулига айланганми?\n— Бизнинг ёшлардан кўра Европа ёшлари тармоқларда камроқ вақтини ўтказади. Global Webindex рейтингига қарайдиган бўлсак, дунё бўйича унча ривожланмаган давлатлар барча ижтимоий тармоқларга киришда олди қаторларда турганини кўриш мумкин. Бу ўзига хос парадоксни келтириб чиқаради, бизда интернет қиммат, лекин ижтимоий тармоққа кўп кирамиз. Битта фарқ шундаки биз 24 соат шов-шув кутиб яшаймиз, улар шунчаки бўш вақт ўтказиш, эски танишлар билан гаплашиш учун киради. Балки бу бир неча йиллар биздаги информацион очлик тугаб, чеклашлар тўхтатилиб тонналаб информация устимизга ёғилганидан бўлса керак. Лекин, интернетга, ижтимоий тармоққа муккасидан кетганлар у ерда ҳам, Ўзбекистонда ҳам топилади албатта.\n— Тармоқларнинг ўсмир ёшларнинг психологиясига, турмуш-тарзига қандай зарарларини кузатгансиз?\n—Ўсмирлар ўзига ёққан инсонларга тақлид қила бошлашади, тармоқда кўзига ақлли бўлиб кўринган, лекин асл мақсади яширин, бузғунчи ва экстремистик ғояларни тарқатувчиларга эргашиб қолиш эҳтимоли мавжуд. Лекин, ўзи қизиққан, техника, ижод каби сохаларда фикр алмашиб дўстлар орттириши, тил ўрганиши, пазандачилик, мотивацион фикрлар олиб ривожланиши ҳам мумкин.\nМашҳурликка эришаман деб…\nШу кунгача ижтимоий тармоқ орқали қурбон бўлган ёшларимиз, афсуски, кўп. Айримлар машина ҳайдаб кетаётган чоғида дўстлари билан онлайн эфир уюштириб, яна кимлардир тармоққа антиқадан-антиқа селфи жойлайман деб, ўз хавфсизлигини унутмоқда. Бундан икки ой илгари Ургенчлик “шоввоз” ижтимоий тармоқда машҳурликни кўзлаб, устига бензин сепиб, ёнганча ўзини дарёга ташлади. Тўғри, у мақсадига етиб машҳур бўлди, фақат танасининг 70 фоиз қисми куйиб кетди. Куни кеча унинг яна бир Тошкентдаги “ҳамтовоғи” жонига қасд қилиш учун эмас, аксинча тенгдошлари орасида машҳур бўлишни кўзлаб ўзини юриб келаётган поезд тагига ташлади. Йигитчанинг ўзи бўлса, ижтимой тармоқда кўпроқ обуначи йиғиш учун амалга оширганини маълум қилди. Мўъжиза билангина омон қолган ушбу йигитчага эртага ҳеч ким тақлид қилмайди, деб ким айта олади? Наҳотки қисқа муддатда сўнадиган бу машҳурлик ширин жонига хавф солар даражада керак бўлса?\nБугунги статистикани ҳисобга оладиган бўлсак, Ўзбекистоннинг 22 миллион аҳолиси интернетдан файдаланади. Уларнинг 85 фоизи ижтимоий тармоқнинг турли вариантларидан фойдаланади.\nБола тарбиясига қандай таъсири бор?\nЯқиндагина ота-оналар болаларнинг компьютер ўйинларига берилиб, уларга боғланиб қолишлари хавфидан чўчиб, олдини олишга ҳаракат қилган бўлсалар, ҳозирда бу хавфга ижтимоий тармоқлар ҳам қўшилди. Болалар ва ўсмирларнинг асосий вақти реал муносабатлардан кўра, чегараси йўқ ижтимоий тармоқларга кўчди. Мазкур мулоқотларнинг болаларга қизиқлиги, аввало, тармоқда ўзларига кўпроқ «дўст» орттириш имкони мавжуд. Тармоқда мулоқот қиларкан, болалар ўзларини омадли бола қилиб кўрсата оладилар. Ўзгалар ролида ўзларини тақдим этиб, турли ёлғон дунёларга берилиб кетадилар. Уятчанг ва тортинчоқ болалар учун эҳтимол тармоқдаги мулоқотларнинг фойдали жиҳатлари бордир, вақти келиб, ҳақиқий ҳаётда бу мулоқотлар ўз самарасини бериши ҳам мумкин. Мавзу юзасидан малакали педагог-психолог бола руҳиятида ижтимоий тармоқнинг қандай зарарлари борлиги ҳақида сўзлаб берди.\nДилдора Раҳимова, психолог:\n— Педагог-психолог сифатида шуни айтишим мумкин, ўқувчи ёшлар учун тармоқ қуйидаги хавфли таъсирларга эга:\n-ўқиш ва билим олишга енгилтаклик билан муносабатда бўлиш. Интернетдан тайёр дарс ишланмалари, математик масалалар ечимларини осонгина топиш ҳисобига дарс топшириқларини мустақил бажармаслик;\n-жисмоний ривожланишига салбий таъсири, яъни боланинг фаол ҳаракатда бўлмай, узоқ вақт монитор рўпарасида ўтиришига тўҚри келиши ва бошқалар.\nОта-оналарга тавсиямиз шу, болангизни имкон қадар дарс жараёнларини ўзи бош қотириб, ечишини компьютердан, телефондан меъёрида фойдаланишини назорат қилинг.\nИжтимоий тармоқлар инсонни бахтсиз қиладими?\nЯна бир тадқиқот эса ижтимоий тармоқлардан фойдаланиш ижтимоий яккаланиш ҳиссини юзага келтиришини кўрсатди. Олимлар кишиларнинг Facebook, Twitter, Google+, YouTube, LinkedIn, Instagram, Pinterest, Tumblr, Vine, Snapchat va Reddit каби 11 та ижтимоий тармоқда ўтказган вақти уларнинг ўзини қанчалик ижтимоий яккаланган ҳис қилишига боғлиқ эканлигини ўрганиб чиқди.\nУшбу одамлар бамисоли ижтимоий тармоқларда “яшашади”. Улар учун виртуал ҳаёт муаммолари ва ташвишлари ҳар нарсадан, жумладан, реал ҳаётдан устун туради. Бизнинг фикримизча, бу тенденция салбий оқибатларга олиб келиши мумкин. Чунки инсон тармоқларда бўлар экан, у ўз ҳаётини фақат шу тармоқлар орқали кўради, хулосаларни тармоқ нуқтаи назаридан ва улардаги аъзолар фикрларидан чиқаради, унинг дунёқараши шу тармоқ доирасида шаклланади, хуллас бундай инсонларнинг онги фақат бир оламда яшайди. Инсон реал ҳаётидаги камчиликларини, сиқилишларини ва муваффақиятсизликларини тармоқда қоплашга интилади. Расмлар ва уларга берилган шарҳлар, янги дўстлар, ёрқин лавҳалар ва тармоқлараро уюшмалар одамни тўлқинлантиради. Интернет уларнинг фикрлашини бутунлай ўзгартириб юборади. Ундан ташқари, ижтимоий тармоқлар ғаразгўй одамларнинг ёвуз мақсадларига хизмат қилишлари мумкин. Масалан, тармоққа қўйилган ахборот ва хабарлар бошқалар томонидан ўғирланиши, бузилиши ёки бошқа тармоқ аъзоларига юборилиши, ё фирибгарлар қалбаки расмлар ва ёлғон маълумотлар билан ўз мақсадларига эришишлари мумкин. Ҳатто ижтимоий тармоқлар бутун бошли қотилликлар, исёнлар, урушларга сабаб бўлади. Масалан, аксарият “информацион уруш” айнан ижтимоий тармоқдан бошланмоқда.\nСиз ижтимоий тармоққа нима учун кирасиз?\nМеҳрангиз Баёнова, талаба:\n— Севимли санъаткорларимнинг ижодини кузатиш учун кираман. Сир эмас, барча юлдузлар ижтимоий саҳифада ўз аккаунтига эга. Мухлислар орасида севимли юлдузлари билан мулоқотга киришиш учун барча имкониятлар дунёси очилади. Ўаттоки, хонандаларимизнинг нимани ўйлаши ва ташвишлантириши ҳақида ҳам билиб олишимиз мумкин.\nФарангиз Жабборова, уй бекаси:\n— Тўқиш ва пазандаликка қизиқаман. Ижтимоий тармоқларда қизиқишимга мос гуруҳлар бор ва уларни кузатиб, ўзим учун янги ғояларни кашф қиламан.\nЖамшид Негматов, ҳайдовчи:\n— Опамнинг оиласи, жиянларимнинг ҳаммаси чет элда яшайди. Имкон қадар ҳар куни оиламиз билан интернет орқали “кўришиб” гаплашиб турамиз.\nАзиз Улуғов, банк ходими:\n— Интернетга асосан янгиликлардан хабардор бўлиш учун кираман. ОАВ орқали янгиликларни кузатишга вақтим йўқ, йўл-йўлакай ишга келгунимча ватанимиз ва хориждаги янгиликларни ўқиб келаман.\nАсилбек Эшонқулов, ўқитувчи:\n— Дарсликлардан топа олмаган маълумотларимни интернетдан қидираман, қидириш асносида ижтимоий тармоқларимга ҳам бир “мўралаб” қўяман.\nБугун ҳеч кимни замонавий ахборот воситаларидан, жумладан, интернетдан фойдаланишини тақиқлаш мумкин эмас ва шундай йўл тутилса, бу ғоят хатолик бўлур эди, албатта. Аммо ҳамма нарсанинг ўз меъёри, маданияти ва тўғри йўли бўлганидек, фарзандларимизда ҳам вертуал оламдан ақл билан фойдаланишни шаклантиришимиз ғоят муҳимдир.\n"ЕРҚЎРҒОН" БОЗОРИ: 40 СОТИХ ЕРГА СЭНДВИЧ ПАНЕЛДАН ЕНГИЛ КОНСТРУКЦИЯЛИ САВДО ПАВИЛЬОНЛАРИ ҚУРИЛАДИ( 92)


Президентимиз Ш.М.Мирзиёев жорий йилнинг феврал ойида Сирдарё вилоятига қилган ташрифи чоғида белгилаб берилган 5 та устувор йўналишлардан бири – китобхонлик, айниқса, ёшларни китоб мутолаасига бўлган қизиқишларини янада оширишга алоҳида эътибор қаратган эди. Ҳукуматимиз томонидан белгилаб берилган устувор вазифаларни оғишмай амалга ошираётган Тадбиркорлар ва ишбилармонлар ҳаракати –Ўзбекистон Либерал-демократик партияси Сайхунобод туман кенгаши ташаббуси билан “Фарзандимга китоб совға қиламан”, “Бир фарзандимга уч китоб” акцияси доирасида “Китоблар сайли” ташкил этилди.\nМазкур тадбир O`zLiDeP Сиёсий Кенгаши Ижроия қўмитаси, Ўзбекистон Ёзувчилар уюшмаси Сирдарё вилояти бўлими, Ўзбекистон ёшлар иттифоқи Сирдарё вилоятии Кенгаши, “Сирдарё ҳақиқати” газетаси таҳририяти, Республика Маънавият ва маърифат маркази вилоят бўлими, туман ҳокимлиги ҳамда бир қатор вилоят, туман ташкилотлари, муассасалари иштирокида ўтказилди.\n“Фарзандимга китоб совға қиламан”, “Бир фарзандга уч китоб” акцияси доирасида ўтказилган “Китоблар сайли” да ижодкорлар, меҳнат фахрийлари, мактаблар ва касб-ҳунар коллежлари ўқувчилари, уларнинг ота-оналарининг иштироки таъминланди.\nСайхунобод тумани Болалар ва ўсмирлар спорт мактабининг спорт залида ўтказилган тадбирда мингга яқин китоб ихлосмандлари қатнашди. “Китоблар сайли”ни очган туман ҳокими Ботир Мирзақулов сўзни Ўзбекистон Ёзувчилар уюшмаси вилоят бўлими раиси, Эл-юрт ҳурмати ордени соҳибаси Ҳаётхон Ортиқбоевага берди. Шоира ўз ижод намуналаридан иштирокчиларни баҳраманд этди.\nСайлга ташриф буюрганлар учун арзон нархларда китоблар савдоси йўлга қўйилди. Шунингдек, O`zLiDeP туман Кенгаши томонидан ўтказилган кўрик-танлов натижаларига кўра бир қатор номинациялар бўйича ғолибларни тақдирлаш баробарида, кам таъминланган, ижтимоий ҳимояга муҳтож оилаларга китоблар, эсдалик совғалари топширилди.\n– Тадбир доирасида биз маҳаллалар кесимида “Кимнинг уйида 500 та китоб бор?” танловини ўтказган эдик. Жараёнда 3000 тагача китоби бор оилалар борлиги аниқланди, – дейди O`zLiDeP Сайхунобод туман Кенгаши аппарат раҳбари Абдужаббор Эрназаров. – Ана шулардан бири, 3-умумтаълим мактаби директори, уйида 3000 та китоб фондига эга Назира Ғаниевага партиянинг “Ташаккурнома”си топширилди.\n– Китоб сайли туманда ҳақиқий байрамга айланди, – деди O`zLiDeP Сирдарё вилоят Кенгаши Ёшлар билан ишлаш бўлими мудири Ҳусан Жабборов. – Сайл иштирокчиларининг аксарияти фарзандлари, неваралари ва яқинлари учун китоблар харид қилишди. Бу каби тадбирларни вилоятнинг барча туман ва шаҳарларида ўтказиш белгиланди.\nТадбир сўнгида туман маданият бўлими томонидан ташкил этилган концерт дастури ҳам барчага манзур бўлди. Сайл иштирокчиларга аъло кайфият ва хушнудлик бахш этди.


Душманлар макридан қандай қутулиш мумкин? 04.10.2017\nАссалому алайкум. Савол: Душманларнинг макр ҳийла ва ёмонликларидан қутулиш учун қандай амалларни бажариш лозим ва нималарга кўпроқ эътиборни қаратиш даркор?\nВа алайкумус салом. Аввало, мусулмон банда имон-эътиқодда мустаҳкам, ибодатларда бардавом бўлса, Аллоҳ уни ҳифзу ҳимоясига олади. Зеро, Каломи мажидда: “Албатта Аллоҳ имон келтирган зотларни ҳимоя қилади. Аллоҳ ҳеч бир хоин ва куфрони неъмат қилувчиларни суймайди” (Ҳаж, 38) дейилган.\nМўмин банда Парвардигорига дуо қилиб, У Зотдан ёрдам сўрайди, Ўзига таваккул қилади, У Зотнинг мададига кўз тикади. Шунда Аллоҳ бандасини душманлар макридан асрайди.\n2. Бундан ташқари “Ҳасбияллоҳу ва ниъмал вакийл”ни кўп айтиш ҳам манфаат беради.\nИбн Аббос розияллоҳу анҳудан ривоят қилинади: “Бу сўзларни Иброҳим алайҳис-салом оловга ташланганида ўқиган. Одамлар: “(Қурайш) одамлари сизларга қарши (саноқсиз лашкар) тўплаган. Бас, улардан қўрқингиз!” деганларида, Муҳаммад соллаллоҳу алайҳи ва саллам: “Бизга Ёлғиз Аллоҳнинг Ўзи кифоя. У Зот энг яхши ишончли Вакилдир”, дедилар” (Бухорий, Аҳмад ва Ҳоким ривояти).\n3. “Лаа иллааҳа иллаа анта субҳаанака инний кунту миназ золимийн” дуосини кўп ўқинг. Зеро, Юнус алайҳиссалом мана шу дуо сабабидан наҳанг қорнидан чиқишга муваффақ бўлган.\nАллоҳ таоло айтади: “Зуннун – Юнуснинг (қавмидан) ғазабланган ҳолда (ўз қишлоғидан чиқиб) кетиб, Бизни унинг зиёнига ҳукм қилмайди, деб ўйлаган пайтини, сўнг (Биз уни балиқ қорнига ташлаганимиздан кейин) қоронғу зулматларда туриб, “Сендан ўзга илоҳ йўқ. Сен айб-нуқсонлардан поксан, мен (ўз жонимга) зулм қилувчилардан бўлдим”, деб нидо қилган ( пайтини эсланг). Бас, Биз унинг (дуосини) мустажоб қилдик ва уни ғам-ғуссадан қутқардик. Биз мўминларга мана шундай нажот берамиз” (Анбиё сураси, 87-88-оятлар).\n4. Беш вақт фарз намозларидан кейин Оятул курсий ўқилади.\nПайғамбаримиз соллаллоҳу алайҳи ва саллам айтадилар: “Кимда-ким ҳар бир фарз намозидан кейин Оятул курсийни ўқиса, келаси намозгача Аллоҳнинг ҳимоясида бўлади” (Табароний ривоят қилган. Ҳадис санади ҳасан).\n5. Шунингдек, Ихлос, Фалақ ва Нос суралари қироат қилинади.\nИбн Хубайб ривоят қилади: “Биз ёмғирли тунда, тим қоронғида йўлга чиқдик. Бизга намоз ўқиб берсинлар, деб Расулуллоҳ соллаллоҳу алайҳи ва салламни қидирдик. У зотни топганимизда: “Сизлар намоз ўқидингизми?” деб сўрадилар. Мен индамадим. Сўнгра: “Қул (яъни, айт)”, дедилар. Мен ҳеч нима демадим. Кейин яна: “Қул (айт)”, дедилар”. Мен яна индамай туравердим. У зот яна: “Қул (айт)”, дедилар. Шунда мен: “Ё Расулуллоҳ, нимани айтаман?” дедим. У зот: “Қул ҳуваллоҳу аҳад ва муаввизайнни кеч кирганда ва тонг отганда уч марта ўқи. Шунда улар сен учун кифоя қилади”, дедилар” (Абу Довуд, Термизий, Насоий ва Аҳмад ривоят қилган. Ривоят санади ҳасан).\nМазкур ҳадис “Туҳфатул аҳвазий” китобида “Сендан ҳар қандай ёмонликни даф қилади” деб шарҳланган.\n6. Тонг отганда, қош қорайганида “Бисмиллаҳиллазий лаа язурру” деб бошланадиган машҳур дуо ўқилади.\nУсмон ибн Аффон розияллоҳу анҳудан ривоят қилинади: “Мен Расулуллоҳ саллаллоҳу алайҳи ва саллам: “Ким (кеч кирганда) уч марта “Бисмиллааҳиллазий лаа йазурру маъасмиҳий шайъун фил арзи ва лаа фис самааи ва ҳувас самийъул ъалийм”, деса, тонггача унга тўсатдан бало келмайди. Ким уни тонгда уч марта айтса, кечгача унга тўсатдан бало келмайди”, деганларини эшитганман” (Абу Довуд ривояти. Ривоят санади саҳиҳ).\nДуонинг маъноси: “Унинг исми билан ерда ва осмонда бирон нарса зарар қила олмайдиган Аллоҳ (номи) билан (бошлайман). У Зот эшитувчи ва кўрувчидир”.\n7. Бундан ташқари, хавф-хатар пайтида ўқиладиган дуолар бор. Жумладан:\nДуонинг ўқилиши: “Аллоҳумма иннаа нажъалука фий нуҳуриҳим, ва наъувзу бика мин шурувриҳим”.\nДуонинг маъноси: “Эй Аллоҳ, биз Сени уларнинг қаршисига қўямиз ва уларнинг ёмонлигидан паноҳ беришингни сўраймиз”.\nДуонинг шарҳи: “Эй Аллоҳ, уларнинг макр-ҳийлаларини Ўзингга ҳавола қиламиз, бизни уларнинг душманлигидан, ғарази ва зарар етказишидан сақлагин!”\nАбу Бурда ибн Абдуллоҳ отасидан ривоят қилишича, Набий соллаллоҳу алайҳи ва саллам бирон қавм(нинг ёмонлиги)дан қўрқсалар, “Аллоҳумма иннаа нажъалука фий нуҳуриҳим ва наъувзу бика мин шурувриҳим”, деб дуо қилардилар (Абу Довуд, Аҳмад, Ҳоким, Ибн Ҳиббон, Байҳақий ва Табароний ривояти. Ривоят санади саҳиҳ).\nاللَّهُمَّ إِنِّي أَعُوذُ بِكَ مِنْ الْهَمِّ وَالْحَزَنِ وَالْعَجْزِ وَالْكَسَلِ وَالْبُخْلِ وَالْجُبْنِ وَضَلَعِ الدَّيْنِ وَغَلَبَةِ الرِّجَالِ.\nДуонинг ўқилиши: “Аллоҳумма инний аъувзу бика минал ҳамми вал ҳазан, вал ъажзи вал касал, вал бухли вал жубн, ва золаъид дайни ва ғолабатир рижаал”.\nДуонинг маъноси: “Эй Аллоҳ, мен Сендан ғам, ташвиш, ожизлик, дангасалик, бахиллик, қўрқоқлик, қарзнинг оғирлиги ва кишиларнинг ғолиб бўлиб кетишидан паноҳ сўрайман!”\nУшбу ривоятни Бухорий, Термизий ва Насоий Анас ибн Молик розияллоҳу анҳудан нақл қилишган.\nДуонинг ўқилиши: “Аллоҳумма роҳматака аржув, фалаа такилний илаа нафсий торфата ъайн, ва аслиҳ лий шаъний куллаҳ, лаа илааҳа иллаа ант”.\nДуонинг маъноси: “Эй Аллоҳ, мен Сенинг раҳматингдан умидворман! Мени бир лаҳза ҳам ўз ҳолимга ташлаб қўйма! Ишларимнинг барчасини ислоҳ қил! Сендан ўзга илоҳ йўқ!”\nНуфайъ ибн Ҳорис Абу Бакра ас-Сақофий розияллоҳу анҳудан ривоят қилинишича, Расулуллоҳ соллаллоҳу алайҳи ва саллам: “Аллоҳумма роҳматака аржув, фалаа такилний илаа нафсий торфата ъайн, ва аслиҳ лий шаъний куллаҳ, лаа илааҳа иллаа ант” бошига ташвиш тушган одамнинг дуоларидир”, деганлар (Абу Довуд, Насоий, Аҳмад, Ибн Ҳиббон ва Байҳақий ривояти. Ривоят санади ҳасан).\nاللَّهُمَّ رَبَّ السَّمَوَاتِ السَّبْعِ وَمَا أَظَلَّتْ وَرَبَّ الأَرَضِينَ وَمَا أَقَلَّتْ وَرَبَّ الشَّيَاطِينِ وَمَا أَضَلَّتْ كُنْ لِي جَارًا مِنْ شَرِّ خَلْقِكَ كُلِّهِمْ جَمِيعًا أَنْ يَفْرُطَ عَلَيَّ أَحَدٌ مِنْهُمْ أَوْ أَنْ يَبْغِيَ عَزَّ جَارُكَ وَجَلَّ ثَنَاؤُكَ وَلاَ إِلَهَ غَيْرُكَ لاَ إِلَهَ إِلاَّ أَنْتَ.\nДуонинг ўқилиши: “Аллоҳумма роббас самаваатис сабъи ва маа азоллат, ва роббал арозийна ва маа ақоллат, ва роббаш шайаатийни ва маа азоллат, кун лий жаарон мин шарри холқика куллиҳим жамийъан ай-йафруто ъалаййа аҳадум минҳум ав ай-йабғийа ъазза жаарука ва жалла санааук, ва лаа илааҳа ғойрук, лаа илааҳа иллаа ант”.\nДуонинг маъноси: “Эй Аллоҳ, эй, етти осмон ва улар соя солган, ерлар ва улар кўтариб турган, шайтонлар ва улар адаштирганлар (яъни, инсон ва жинлар) Парвардигори, барча махлуқотларинг ёмонлигидан, улардан бири менга адоват ёки зулм қилишидан мени сақла! Сенинг мададинг улуғдир, Сенинг мадҳинг олийдир, Сендан бошқа илоҳ йўқ, фақат Сен бордирсан!”\nСулаймон ибн Бурайда отасидан ривоят қилади: “Холид ибн Валид ал-Махзумий Набий соллаллоҳу алайҳи ва салламга шикоят қилиб, “эй Расулуллоҳ, кечаси яхши ухлолмайман!” деди. Шунда Набий соллаллоҳу алайҳи ва саллам: “Агар кечаси тўшагингга ётсанг, “Аллоҳумма роббас самаваатис сабъи ва маа азоллат, ва роббал арозийна ва маа ақоллат, ва роббаш шайаатийни ва маа азоллат, кун лий жаарон мин шарри холқика куллиҳим жамийъан ай-йафруто ъалаййа аҳадум минҳум ав ай-йабғийа ъазза жаарука ва жалла санааук, ва лаа илааҳа ғойрук, лаа илааҳа иллаа ант”, дегин”, дедилар” (Термизий ва Табароний ривояти. Ривоят санади заиф).\nДемак, душманлар макридан саломат бўлиш учун Аллоҳ таолога дуо қилиб, ёмонликлардан асраши сўралади, У Зотга таваккул қилинади. Шу билан бирга, ҳушёр бўлиш талаб этилади. Зеро, мусулмон одам атроф-муҳитга теран назар билан қарайди, одамлар унга нисбатан қандай муносабатга эканини эътиборга олиб, шунга қараб иш тутади. Ҳам дуо, ҳам чиройли тадбир бирлашса, Аллоҳнинг изни билан зиён-заҳматдан йироқ бўлинади.\nМанба: “Қуръон – қалблар шифоси”, “Нажот келтирувчи дуолар” китоби.


04.03.2018 13:43 0 1278\nОддий, аммо жуда самарали бу уйғотгич сизни албатта иссиқ ўрнингиздан туришга мажбур қилади. Уни ўчириш учун шунчаки бир тугмани босиш кифоя қилмайди, олдиндан белгилаб қўйилган бирон-бир объектнинг суратини олишга мажбурсиз. Бу уйдаги жиҳоз: китоб ёки чойнак бўлиши мумкин.\n«Доброе утро» («Хайрли тонг») уйғотгичи\nЁстиғингиз яқинига қўйилган бу «ақлли» уйғотгич уйқу фазаларини кузатиб бориб, энг оптимал вақтда уйғотади. Иловада уйқу сифати статистикаси қайд этиб борилиб, уни яхшилаш учун тавсиялар берилади. Тез уйқу келтирувчи овозлар (денгиз шовқини, ёмғир садоси ва бошқалар) илова қилинган.\nИшларни тартибга солади\nОддий ва ишлатиш учун қулай бу режалаштиргич ишлар рўйхати, тақвим, эслатмалар ва қайдларни ўз ичига олади. Ҳар сафар янги топшириқни қайтадан белгилаб овора бўлмайсиз, чунки иловада тайёр қолиплар ва керакли сўзлар керагидан ҳам кўп.\nМинималлаштирилган, бироқ функционаллиги анча кенг илова. Иш самарадорлигини ошириш учун мотивация тизимига эга, турли фильтрлар ва белгилар барча топшириқлар бўйлаб осон қидирувни таъминлайди. «Todoist» нафақат шахсий мақсадлар, балки дедлайнга қатъий риоя этилувчи корпоратив лойиҳалар учун ҳам ажойиб восита.\nБу телефон, планшет ва компьютер учун мос келувчи энг яхши режалаштиргич-иловалардан биридир. Ҳар бир бир топшириққа фотосуратлар, PDF-файллар, ҳатто тақдимотларни бириктириб қўйиш мумкин.\nУшбу офлайн-маълумотнома керакли ташкилотни харитада топиш, унинг иш тартибини билиш, лозим бўлса унинг вакиллари билан боғланиш имкониятларини тақдим этади. Керакли жойга етиб олиш учун эса ундаги навигатор ёки жамоат транспортлари фойдаланувчилари учун маршрутни шакллантириш функцияси қўл келади. 300 дан ортиқ шаҳарнинг кенг функцияли батафсил хариталари бор.\nИловада жуда кўп бинолар ва қизиқарли сайёҳлик йўналишлари акс этган деталлаштирилган хариталардан офлайн (интернетсиз) фойдаланасиз. Йўналиш эса жамоат транспорти, велосипед ёки яёв боришга қараб қўлда белгилаб олинади.\nСоғлиқни назорат қилади\n«Шагомер» («Вазнни камайтириш учун қадам ўлчагич»)\nАгар кун бўйи «Шагомер» ўрнатилган телефонингиз чўнтагингизда бўлса, билингки, сизнинг ҳар қадамингиз назоратда. Вазнингиздан келиб чиқиб сарфлаган калориянгиз ҳисобланади ва тана массаси индекси аниқланади. Натижалари эса қулай кўринишда, диаграммаларда кўрсатилиб, фойдали маслаҳатлар берилади.\n«Моя вода» («Менинг сувим»)\nИчилган сув трекери сермаҳсулликни таъминлаб, организмнинг жисмоний ҳолатини яхшилашга хизмат қилади. Бунинг учун эса етарли миқдорда сув ичиш керак. Кунлик минимум, тана вазнидан келиб чиқиб, индивидуал равишда ҳисобланади. Бунинг учун менюда керакли ичимлик ва унинг миқдори танланса кифоя.\nКалорияларни ҳисобловчи энг оддий ва қулай восита. Ундаги озиқ маҳсулотлари рўйхати 6 миллиондан ортиқ позицияни ичига олади. Рўйхат катта бўлгани билан керакли овқатни топиш қийинмас: номи ёзила бошласа тайёр калит сўзлар пайдо бўлади.\nМолиявий ҳисоботларни зиммасига олади\nБу илова бўлимларга тақсимлаган ҳолда сизнинг харажатларингизни ҳисоблаб боради. Ёзувлар шу заҳоти доира шаклидаги диаграммаларга айланади. Харажатларнинг алоҳида тоифасини тузишингиз, шунингдек даромадларингизни киритиб боришингиз мумкин. Турли қурилмалардан киришни таъминлаш учун «Dropbox» орқали синхронлаштириш кўзда тутилган.\nҒаройиб интерфейсли молиявий кўмакчи. Унда даромад ва харажатлар ҳамёндаги тангаларни тегишли бўлимга ўтказиш орқали қайд этилади. Пул тушуми ҳам шундай. Илова турли банклардан келган SMS-хабарларни автоматик равишда аниқлаб, гуруҳлай олади.\nбудилник уйғотгич илова


Тошкентда биринчи бор Бутунжаҳон озиқ-овқат куни нишонланди - Darakchi\nЖАМИЯТ 18.10.2019, 16:38\nТеглар: озиқ-овқат, Тошкент\nТошкентда биринчи бор Бутунжаҳон озиқ-овқат куни нишонланди.\nЭкспертлар таъкидига кўра, кўпроқ мавсумий мева ва сабзавотларни истеъмол қилиш ва носоғлом озиқ-овқат истеъмолини камайтириш БМТнинг Барқарор Ривожланиш Мақсадларининг дунё бўйлаб «нол даражадаги очлик» мақсадига эришишда жуда муҳим омилдир.\n17 октябрь куни пойтахтда 30 дан ошиқ ташкилотлар, илмий марказлар вакиллари ва Тошкент Давлат аграр университети студентлари иштирокида Бутунжаҳон озиқ-овқат кунига бағишланган «Соғлом овқатланиш: келажагимиз ўз қўлимизда» шиори доирасида бўлиб ўтган тадбирда соғлом овқатланишнинг инсон саломатлигига таъсири масалалари муҳокама қилинди.\nТадбир Қишлоқ хўжалиги вазирлиги, Аграр университети ҳамда Бирлашган Миллатларнинг Озиқ-овқат ва қишлоқ хўжалиги ташкилоти (ФАО)нинг Ўзбекистондаги ваколатхонаси ҳамкорлигида бўлиб ўтди.\nЙиллар давомида дунё мамлакатлари очликка қарши курашда муваффақият қозонганига қарамасдан, ФАО маълумотларига кўра 800 миллиондан ортиқ одам тўйиб овқатланмайди. Бугунги кунда озиқ-овқат хавфсизлиги масалалари нафақат унинг миқдори, балки истеъмол қилинадиган таомнинг сифатини ҳам ўз ичига қамраб олди. Нотўғри овқатланиш ва унинг инсон соғлиғига зарари дунёнинг барча мамлакатларида муаммо даражасига кўтарилмоқда.\nНималар қилиш зарур?\nБугунги кунда юқори ҳосил берувчи асосий экинлар фермер даласидан тортиб то дастурхонимизгача бўлган озиқ-овқат тизимимизда афзал кўрилади. Интенсив ишлаб чиқариш нафақат бизнинг озиқ-овқат рационимизга, балки ўзгараётган иқлим таъсири билан биргаликда табиатдаги био-хилмахилликнинг ҳам йўқолишига олиб келади.\nДунёда инсоният истеъмолига яроқли 6000 дан ортиқ ўсимлик тури бўлса, айни дамда етиштирилаётган ўсимликларнинг атиги 9 тури умумий экинларнинг 66 фоизини ташкил қилади. Яшаш учун зарур бўлган калорияларни эса биз асосан буғдой, маккажўхори ва гуручдан оламиз.\nОзиқ-овқатнинг хилма-хиллиги, арзонлиги соғлом овқатланиш ва атроф-муҳитни асрашда катта аҳамият касб этади.\nТадбир доирасида қишлоқ хўжалиги маҳсулотлари, соғлом овқатланиш ва агроландшафтларга бағишланган фото кўргазма ташкил этилди ҳамда Қишлоқ ҳўжалиги вазирлиги ва ФАО ваколатхонаси томонидан эълон қилинган фотосуратлар танлови ғолиблари тақдирланди.\nНаманганда синфдошларнинг меҳмондорчилиги пичоқбозликка айланди


Вазирни “инструктаж” қилганлари равшан эди « Ўзбекистон Халқ Ҳаракати\nВазирни “инструктаж” қилганлари равшан эди\n12 Ocak 2020 - 11:33 'да юкланди ва 1113 марта ўқилди.\nКечаги эълонга берилган фикр истакларни ўқиб,бир тарафдан қувониб,бир тарафдан маҳзун бўлдим.\nМуҳолифатни моҳиятан адолатга эгиз тушунча деб билишлари,айни дамда муҳолифат юрт учун нондек азиз неъмат экани,фақат муҳолифат сабаб поймол этилган ҳуқуқлар тикланиши,фақат муҳолифат сабаб букир қаддимиз ростланиши мумкин эканини эркин фикр эгалари англаб етганидан нега қувонмай?\nАфсуски Мирзиёев ҳукумати миллионлаб қора кўзларни яна номуд қилди,яна панд берди,яна кўз бўямачилик қилди.Лафз субут деган тушунча уларга мутлақо ёт нарса эканини далиллади.\n“Эрк” партияси вакиллари Адлия вазирлиги биноси олдида\nОчиғи аризамизни қабул қилиб “”ЭРК”ни тиклаш масаласини имкон қадар ижобий ҳал этамиз”деб кейинроқ рад жавоб берсалар деган ҳаёлда эдим.\nРуслан Давлетов самимий инсон экани чеҳраси айтиб турарди.Лекин уни инструктаж қилганлари аниқ ва равшан эди.Ҳузурига кирганимиз заҳоти битта айтган гапи шу бўлди “Ҳеч қандай “ЭРК” йўқ.Унинг фаолияти 1993 йил тўҳтатилган.”ЭРК”нинг лидери,фаолларига нисбатан ўз вақтида жиноий иш қўзғатилган.Шундай экан энди “ЭРК”ни унутинг.”деб гапни қисқагина тугатди.\nГапига яраша вазир биздан ҳам шарттаки гаплар эшитди.”ЭРК”нинг фаолияти Каримовнинг антиконституцион ҳокимиятнинг қарори билан қонунга ҳилоф равишда туҳтатилганини,аслида мустақиллик деклорацияси “ЭРК”нинг ташаббуси билан Олий мажлисга қўйилгани,Каримов бунга тиш тирноғи билан қарши бўлгани,икки ой ўтмай ГКЧПни қўллаб қамалиб кетишига оз қолганда жонини асраш мақсадида мустақилликни тўсатдан эълон қилиб юборганини,чаккка чаккада вазирга гапира кетдик.\nВазир Руслан Давлетов ўнг қўли билан костюми ичидан чап кўксини тинмай силашга тушди.\nЁшгина вазирнинг бу ҳолатидан шуни англадим.Йигитнинг юраги ҳали тоза,лекин мияси чириган тузум билан захарланган эди.Қалб эса ўша дамда ноҳақ мия билан келиша олмагани сабаб тинмай безовта бўлаётганди.\nБу гап ўша фурсатда миямга келмагани чакки бўлди.\nҲуллас кечаги муносабатдан,Мирзиёев нафақат “ЭРК”ка, умуман ҳеч бир муҳолифатга йўл бериш нияти мутлақо йўқлиги ошкор бўлди.Буни энди англамаслик учун одам ғирт думбул бўлиши керак.\nПрезидентнинг муҳолифат ҳақидаги сўзи,сайлов комиссияси раиси Абдусаломовнинг баёноти шунчаки уқувсиз драматург пеьсаси асосида саҳналаштирилган ношуд режиссёрнинг бир пулга қиммат спектакли экан.\nЯна аниқ бўлдики Мирзиёев ҳукумати муҳолифатни ҳусусан “ЭРК”ни ўзлари учун ажал фариштаси деб билишаркан.\nДемак давлат “муҳолифатга ҳеч бир тўсиқ йўқ” деб дунё афкор оммасига навбатдаги кўзбўямачилик қилишларига мажбур бўлишган экан,демак дўппи тор келаётган кўринади.\nЯқин кунларда халқаро нуфузли ташкилотлардан шунга яраша жавоб олишларига шубҳа йўқ.\nДўстларим !!! Сиз матонатли инсонсиз.Мутлақо кайфиятни тушурманг.\nАдолат йўлида бу кураш биринчи қадамдир.\nҲозирча Президентга айтар сўзим : “Шавкат ака!!! Чин дўстдан қочманг…Қўрқманг “ЭРК” ажал фариштаси эмас…”\nYazıyı paylaş "Вазирни “инструктаж” қилганлари равшан эди"\nБу Санжарали Имом дегани жуда зўр ёзар экан. Биз ҳам мухолифатга йўл очилди деб думбуллик қилган эканмиз.\nАзроилнинг маданийча номими “Ажал париштаси” дегани?


UzPFL :: Футзал чемпионати 2021/22 йилги мавсум старти яқин. Мусобақа Регламенти муҳокама учун тайёр\n26.10.2021 (СЕ, 15:45)\n26.10.2021 (СЕ, 15:30)\nФутзал чемпионати 2021/22 йилги мавсум старти яқин. Мусобақа Регламенти муҳокама учун тайёр\nЎзбекистон Профессионал футбол лигаси шу йилнинг 12 июль санасида футзал клубларига мурожаат қилган бўлиб, унда чемпионат учун трансфер кунлари ҳамда янги мавсумнинг режалаштирилаётган санаси маълум қилинганди.\nАввал хабар берилганидек, футзал чемпионати учун биринчи трансфер ойнаси 2 август санасида очилган ва у 6 октябрга қадар давом этади. Қишки трансфер эса 17 январь — 12 февраль саналари оралиғида амалда бўлади. Янги мавсум эса 9 октябрь санасида старт олиши режалаштирилган.\nАйни вақтга келиб ЎзПФЛ томонидан футзал мусобақалари учун Регламент тайёр ҳолга келтирилган бўлиб, у муҳокама учун футбол клублари ҳамда Ўзбекистон футбол ассоциациясига тақдим этилган. Шунингдек, ЎзПФЛ мазкур Регламентни жамоатчилик муҳокамаси учун ҳам эълон қилади. Уни қуйидаги ҳавола ёрдамида кўчириб олиш имконияти мавжуд. Биз бу борадаги таклиф ва танқидларингиз учун очиқ эканлигимизни маълум қиламиз.\nU-18. “Нефтчи” зафарли юришини давом эттирди\nЎзбекистон Coca-Cola кубоги. ¼ финал учрашувлари расмийлари\nU-23 Осиё чемпионати сабаб “Олимпик” — “Нефтчи” ўйини 2 кун кейин бўлиб ўтади\nU-18. 20-тур стартида “Олимпик” АГМКни мағлуб этди\nПро лига. “Хоразм” Нукусда йирик ҳисобда ғалаба қозонди\nАёллар Олий лигаси. 21-тур учрашувлари расмийлари\nCоcа-Cоlа Суперлига. “Андижон” ўз майдонида “Насаф” билан дуранг ўйнади\nАёллар Олий лигаси. “Навбаҳор–W” 90+8 дақиқада бош ҳакам хуштагисиз майдонни тарк этди\nU-21. Бугун ёшларда дуранг, эртага катталардачи?


Бугун футбол. "Олимпик" - "Локомотив" / CHAMPIONAT.asia\nБугун футбол. "Олимпик" - "Локомотив"\n16 май 13:55\nТеглар : "Локомотив" Суперлига"Олимпик"\nБугун бўлиб ўтадиган иккита ўйин билан Суперлиганинг 9-тур учрашувларига старт берилади.\n"Локомотив" стадионида "Олимпик" ва "Локомотив" жамоалари ўртасидаги баҳс бўлиб ўтади. Ўйин соат 19:00да бошланади. Турнир жадвалида жамоалар ёнма-ён ўринларда бормоқда. "Локомотив" 9 очко билан 9-ўринни эгаллаб турган бўлса, "Олимпик" 8 очко тўплаган ҳолда 10-поғонада келяпти.\n"Локомотив" жорий мавсум бошидан бери 8та ўйин ўтказиб, шундан учтасида ғалаба қозонди ва беш бор мағлуб бўлди. Тўплар нисбати 8-11. "Темирйўлчилар" уйда АГМК ва "Сурхон", сафарда эса "Нефтчи"дан устун келишди.\nСуперлига дебютанти "Олимпик" ҳозирча битта ўйинда ғалабага эришган. Тимру Кападзе шогирдлари 6-турда "Бунёдкор"ни мағлуб этганди. Жамоа ҳисобида шунингдек, 5 дуранг ва икки мағлубият бор. Тўплар нисбати 8-6.\nБугунги баҳснинг яна бир қизиқ томони, Тимур Кападзе ва Денис Коростиченко ўртасида юзага келадиган қарама-қаршилик. Мухлислар яхши билади, 2019 йил "Локомотив" ўринбосарларида Кападзе - Коростиченко жуфтлиги фаолият юритганди. Тақдир тақозоси билан ҳар икки мураббий Ўзбекистон олимпия терма жамоасида ҳам бирга ишлади.\nБугун эса улар рақиб. Бугунги ўйинни таниқли ҳакам Илгиз Танташев бошқариб боради. Ўйинда ВАР тизими ишлайди.\nСуперлига 9-тур. "Локомотив" стадиони. 19:00\nВАР ҳаками: Азиз Асимов\nВАР ассистенти: Эдита Мирабидова\nВАР назоратчиси: Владислав Цейтлин\n16 май 15:46:44\nOlimpikdan g'alaba kutamiz\n16 май 14:01:21\nбу хакамлар деб мухлислар жабир курмоқда тоза уйин йуқ қундуз амакини эртаклари бор хар турда


Имконият 16 October 2018 11:02 161\nСавол: Тошкент юридик коллежини битирганман. Мазкур йўналишдаги 6 ойлик малака ошириш курсида ўқиб, олий маълумотлидек ишласа бўлади, деб эшитдим, шу тўғрими?\nАгар тўғри бўлса тартибини айтсангиз?\nЖавоб: Нотўғри. Бундай малака ошириш курси мавжуд эмас. Ҳозирги кунда Тошкент давлат юридик университети ҳузуридаги Юридик кадрларни халқаро стандартлар бўйича профессионал ўқитиш маркази ташкил этилган бўлиб, унда тегишли йўналишлар бўйича фақатгина олий маълумотга эга мутахассисларни юридик мутахассислик бўйича қайта тайёрлаш курслари мавжуд.\nМазкур курсларда ўқиш тўлов-контракт асосида олти ой давом этади.\nУни тугатган ва белгиланган намунадаги дипломни олган шахслар давлат органлари ва бошқа ташкилотларнинг юридик хизматларида ишлаш ҳуқуқига эга бўлади.


Қорли фожиа: Туркиядаги қор кўчкилари 38 кишининг умрига зомин бўлди\n07:14 24 Феврал 2020\n13:39 06.02.2020 Ҳавола олиш\nҚор остида ҳозигача одамлар борлиги айтилмоқда. Ҳалокат юз берган ҳудудда қутқарув ишлари олиб борилмоқда.\nТуркиянинг Ван вилоятида иккита қор кўчки оқибатида ҳалок бўлганлар сони ортмоқда. Сўнгги маълумотларга қараганда, камида 38 киши қурбон бўлган.\nБиринчи кўчки сешанба куни кечқурун Ван - Бахчисарай трассасида рўй берган. Қор кўчкиси оқибатида йўлдаги йўловчиси бўлган микроавтобус 40 метрлик жарликдан пастга қулаган. Автомобиль ҳайдовчиси ва тирик қолган етти йўловчи қутқарувчиларни чақиришга муваффақ бўлишган.\nҚидирув-қутқарув ишлари бошланган, 200 га яқин одам жалб қилинган. Ўша пайт иккинчи кўчки юз берган. У камида бешта машинани босиб қолган, қор остида 50 дан ортиқ киши қолиб кетган. Баъзилари чиқишга муваффақ бўлишди, баъзилари эса йўқ.\nҲалок бўлганлар орасида саккизта полиция ходими ва учта ўт ўчирувчилар бор. Яна икки киши бедарак йўқолган.\nОхирги янгиланиш: 16:43 21.02.2020\nТрамп “Роснефт”га қарши санкциялардан Европа ва Осиёдаги ҳамкорларига босим ўтказиш учун фойдаланмоқда.\nОхирги янгиланиш: 10:44 20.02.2020\nСурияда АҚШ ва Россия зирҳли автомобиллари ҳаракатланиши вақтида содир бўлган можаро видеоси пайдо бўлди.


Тошкентдаги ЙТҲда бир киши ҳалок бўлди — Sof.uz\n29.07 18:23 264 Жамият\nФото: Давлат йўл ҳаракати хавфсизлиги хизмати\nБугун, 29 июль куни Тошкент вилоятининг Чиноз туманида "Lacetti" ва "Cobalt" автомашиналари иштирокида йўл-транспорт ҳодисаси юз берди. Бу ҳақда Давлат йўл ҳаракати хавфсизлиги хизмати хабар бермоқда.\nХабар қилинишича, ҳодиса соат 09:20 ларда Чиноз тумани Чинмасжид маҳалласи ҳудудидан ўтувчи М39 халқаро аҳамиятдаги автомобиль йўлининг 866-километрида юз берган. “Тошкент-Термиз” йўналишида ҳаракатланиб кетаётган "Lacetti" машинаси ҳайдовчиси Ш.Р. (1989 й.т) рул бошқарувини йўқотиши оқибатида қарама-қарши бўлакка ўтиб кетиб, қаршисидан келаётган Ғ.А. (1977 й.т) бошқарувидаги “Cobalt” русумли транспорт воситаси билан тўқнашув содир этган.\nНатижада "Lacetti" ичида бўлган йўловчи О.Р. (1981 й.т) оғир тан жароҳатлари билан воқеа жойида вафот этган. Ушбу автомашина ҳайдовчиси 31 ёшли Ш.Р. тан жароҳати олиб шифохонага ётқизилган.\nМазкур ЙТҲ юзасидан Чиноз тумани ИИБ ҳузуридаги Тергов бошқармаси томонидан суриштирув ишлари олиб борилмоқда.\nТошкент вилояти ЙТҲ\n18.09 15:33 2588\n19.09 14:27 1669\n20.09 09:00 1466\n18.09 17:46 1446\n19.09 19:07 1183\n15.09 15:41 376 Ўзбекистон\n10.09 14:58 3474


Ўзбекистонда лазер нурлари билан самолёт учувчиларининг кўзини қамаштирганларга жавобгарлик кучайтирилди\n18:55 / 02.05.2016\n2016 йил 26 апрелидан Республика маъмурий ва жиноят кодексларига ўзгартириш ва тузатишлар киритилди. Унга кўра, лазер билан содир этилган безорилик учун жазо чоралари кучайтирилди. У Олий Мажлис Қонунчилик палатаси томонидан 30 март куни қабул қилинган, 31 март куни Сенат томонидан тасдиқланган.\nЯнги тузатишларга биноан, Маъмурий жавобгарлик кодекси 116-1 "Ҳаво кемасидан фойдаланишга лазер нури билан тўсқинлик қилиш" банди билан тўлдирилди. Ушбу жиноят содир этилгани исботланган тақдирда, айбланувчи энг ойлик иш ҳақининг 100 дан 200 бараваригача жаримага тортилиши ёки 15 суткага маъмурий ҳибсга олиниши ҳамда унинг лазер нури қурилмаси мусодара қилиниши мумкин. Мазкур жиноятни вояга етмаган шахс амалга оширган тақдирда маъмурий жазо қўлланилади.\nМаъмурий жазо қўлланилганидан сўнг, такрорий ушбу жиноят содир этилиши ёхуд биринчи мартасида ўрта ёки оғир оқибатларга олиб келиши жиноий иш қўзғатилишига сабаб бўлади. Жиноят кодексининг янги 263-1 бандига мувофиқ, бу каби жиноят учун 2 йилгача ахлоқ тузатиш ишлари ёки 3 ойгача қамоқ жазоси тайинланиши мумкин.\nМабодо бу ҳаракат туфайли инсон умрига зомин бўлинса, 3 йилгача ахлоқ тузатиш ишлари ёки 2 йилдан 5 йилгача озодликни чеклаш ёхуд 5 йилгача қамоқ жазоси билан жазоланади. Лазер нури билан учувчи кўзи қамаштирилса ва бунинг оқибатида инсонлар қурбон бўлса, йирик фожеа ва бошқа оғир асоратларга олиб келса, 5 йилдан 10 йилгача озодликдан маҳрум этишга олиб келади.


Ижтимоий сўров ўзбекистонликларнинг 83 фоизи қонунларни ҳеч қачон бузмаганини кўрсатди\n13:29 / 16.06.2015\n“Ижтимоий фикр” маркази томонидан ҳуқуқий саводхонлик, қонунларнинг ишлаши ҳамда фуқароларнинг уларга риоя қилиши сингари масалаларни аниқлашга қаратилган сўровнома ўтказилди. Тадқиқот натижалари “Правда Востока” газетасида эълон қилинди.\nНатижалардан маълум бўлишича, респондетларнинг 95.5 фоизи суд-ҳуқуқ тизими соҳасида ислоҳотлар анча изчил ва самарадор олиб борилаяпти, деб ҳисоблайди. Ислоҳотларнинг амалга оширилиши билан боғлиқ равишда аҳолининг кўпчилик қисми (91.5 фоиз) ҳаётнинг барча соҳаларида ижобий ўзгаришларни ҳис қилмоқда.\nЖумладан, 90 фоиз одам инсон ҳуқуқлари ва эркинликларига бўлган ҳурмат ошган деб ҳисоблайди. 93 фоиз одам ўзи ҳуқуқлари ва эркинликларининг ҳимоя қилинганини ҳис қилмоқда. Шунингдек, респондентларнинг 83 фоизи ҳеч қачон қонунларни бузмаганини маълум қилди.


Ўзбекистонда атом электр станцияси қурилиши қачон бошланиши маълум бўлди - UzNews.uz\n26 ноября, 17:12 571 0\nЎзбекистонда атом электр станцияси қурилиши қачон бошланиши маълум бўлди\nКелгуси йилда “Росатом” иштирокида минтақадаги биринчи атом электр станцияси учун иккита энергоблок қурилиши бошланади.\n2022 йилда Жиззах вилоятида атом электр станцияси учун иккита энергоблокдан иборат мажмуа қурилиши бошланади, деб ёзади Sputnik.\nҲар бирининг қуввати 1,2 ГВт соат бўлган ВВЭР-1200 типидаги босимли сув реакторлари билан иккита энергоблок қуриш режалаштирилган.\nЕвросиё тараққиёт банки ҳисоботига кўра, АЭС қурилиши лойиҳаси 11 миллиард долларга баҳоланган. Россия ва Ўзбекистон ўртасидаги ҳукуматлараро келишув доирасида мазкур лойиҳада “Росатом” давлат атом энергетика корпорацияси иштирок этади.\n“Ҳозирда минтақада ишлаётган атом электр станциялари мавжуд эмас. Ўзбекистон 2028 йилда фойдаланишга топшириладиган минтақадаги биринчи атом электр станцияси лойиҳасини амалга оширмоқда”, - дейилади хабарда.\nҚайд этилишича, бугунги кунда Ўзбекистон Марказий Осиё энергетика мажмуасида эълон қилинган лойиҳалар бўйича етакчи ҳисобланади. 52,8 миллиард долларлик умумий инвестицияларнинг 41,2 фоизи ёки 21,8 миллиард доллари Ўзбекистон ҳиссасига тўғри келади.\nБундан ташқари, Ўзбекистон иссиқлик ишлаб чиқаришни ривожлантириш бўйича ҳам етакчи бўлиб, гидроэлектр станцияларни ривожлантириш бўйича фаол саъй-ҳаракатларни амалга оширмоқда.\nМаълумот учун, Ўзбекистонда АЭС қурилиши учун мақбул жой сифатида Жиззах вилоятидаги Тузкон кўли яқинидаги майдон танланганди. Шунингдек, мамлакат АЭС қуришга тайёрлиги ҳақида Атом энергияси бўйича халқаро агентлик (МАГАТЭ) экспертлари хулосаси эълон қилингани ҳақида хабар бергандик.


Эрдўғон Исроилни ва Нетеняҳуни “босқинчи ҳамда террорчи” деб атади\nPosted on 02/04/2018 by nurbek in Дунё, Хабарлар with 0 Comments\nТуркия президенти Режаб Тоййип Эрдўғон Исроил ҳукуматини ва бош вазирини “террорчи”, деб атади.\n1 апрель куни Анқарада қилган чиқишида Эрдўғон Исроил томонидан яқинда Фаластиннинг Ғазо минтақасида ХАМАСга қарши ўтказилган амалиётларни эслади. Мазкур ҳужумлар пайтида камида 15 фаластинлик Исроил ҳарбийлари томонидан ўлдирилган эди.\nБу воқеа ҳақида гапирар экан, Эрдўғон Исроил Бош вазири Бинямин Нетеняҳуни “террорчи” деб атади ҳамда сўзи давомида: “Сиз босқинчисиз ва бу ерларда сиз ҳозир босқинчи сифатидагина турибсиз. Айни пайтда сиз террорчисиз”, деб айтди.\nЭрдўғон бу нутқидан аввалроқ Исроилнинг Фаластинда ўтказган амалиётини “ноинсоний ҳаракат”, деб баҳолаган эди.\nИсроил мудофаа вазири Авигдор Либерман 1 апрель куни БМТ ва Европа Иттифоқининг 15 нафар фаластинликнинг ўлдирилишини тергов қилиш чақириғига рад жавобини берди.


Японияда цунами қурбонлари сони минг кишидан ошди\n11 март куни Японияда кучли зилзила оқибатида юз берган цунами қурбонлари сони минг кишидан ошди. Бу ҳақда 12 март куни Япониянинг “Киодо” ахборот агентлиги маҳаллий полицияга таянган ҳолда хабар тарқатди.\n"Киодо" ахборот агентлигининг хабар беришича, айни пайтда расман 433 одамнинг ҳалок бўлгани тасдиқланди. 784 одам эса бедарак йўқолганлар рўйхатига киритилган.\nРасмий маълумотларга кўра, 3400 турар-жой биноси қисман ёки тўла вайрон бўлган. Япониянинг шимолий – шарқидаги Иватэ минтақасидаги Рикудзентаката шаҳри тўлалигича сув остида қолгани хабар қилинмоқда. Минтақанинг Мияко ва Ямада шаҳарларида ҳам мана шундай ҳолат ҳукмрон.\nБундан ташқари зилзила оқибатида бир қатор ядровий реакторлар ишида узилишлар кузатилган. Хабарларга қараганда, “Фукусима-1” атом электр станциясидаги ядровий реакторлардан бирининг совутиш тизими ишдан чиққани оқибатида реакторни бошқариш пунктида радиация меъёри минг баробарга кўпайган. АЭС ташқарисидаги ҳудудда эса радиация меъёри белгиланганидан 8 баробар кўп бўлган.\nЯпония Бош вазири Наото Кан 11 март куни бу ҳудуддан 3 минг одамни бошқа жойларга кўчириш ҳақида кўрсатма берган эди.\nЯпониянинг “Киодо” ахборот агентлигининг Ядровий ва саноат хавфсизлиги агентлигига таяниб тарқатган сўнгги хабарларида айтилишича, “Фукусима-1” АЭСи биринчи блоки олдида цезий моддаси топилган. Бу эса реактор қаъридаги ёнилғининг сизиб чиққанини билдиради.\n“Фукусима-2” АЭСида ҳам вазият мураккаб эканлиги айтилмоқда. Бу икки атом электр станциясида атом реакторлари тизимидан буғларни чиқариш амалиёти олиб борилмоқда.\nАйни пайтда Япониянинг NHK жамоатчилик канали радиацион хавфсизлик хизматига таяниб АЭСлар атрофида яшовчи аҳоли ҳаётига таҳдид йўқлиги ҳақида хабар берди.\n11 март куни Япония шимолий – шарқий соҳилига баландлиги 10 метр келадиган цунами ёпирилган эди. Эпицентри мамлакат соҳилларига яқин бўлган денгиз тубида юз берган кучли зилзила оқибатида Тинч океанидан келган улкан уммон тўлқини уйлар, машиналар, йўллар ва экин майдонларини ювиб кетди.\nМавзуга оид қўшимча тафсилотларни, видео ва суратларни Озодлик радиоси интернет саҳифасида мана бу ишорат орқали ўқишингиз ва кўришингиз мумкин.\nҲурматли тингловчи ва муштарийлар, агар ҳозирда Японияда бўлсангиз, атрофингизда рўй бераётган воқеаларни Озодлик электрон почтаси: uzbekweb@rferl.org ёҳуд Twitter ва Facebook орқали хабар беришингизни илтимос қиламиз.\nFacebook даги номимиз: Ozodlik Radiosi, Twitter да эса: Ozodlik